**अपाङ्ग आवाज मासिक पत्रिकाका सम्पादक जगदिश प्रसाद अधिकारीले फाउण्ड परियोजना र यसले अपाङ्गता भएका व्यक्तिहरुका सवालमा गरिरहेका कामहरु बारे फाउण्ड परियोजनाका निर्देशक चिरन्जीवी शर्मासगँ केहि कुराकानी गर्नुभएको छ । उहाँसँग गरिएको उक्त कुराकानीको केहि अंशलाई अपाङ्ग आवाज मासिक पत्रिकामा यस प्रकार प्रस्तुत गरिएको छ ।**

प्रश्न :

फाउण्ड परियोजना भनेको कै हो ? यो परियोजना अन्तर्गत के कस्ता कार्यक्रमहरू अगाडी बढिरहेका छन थोरै बताइदिनुहोस न ?

उत्तर :

रोजगारबिहिन अपाङ्गता भएका व्यक्तिका लागि रोजगारीमा जोडी समाजमा सम्मानित एवम् मर्यादित जीवन जिउन सक्ने नागरिक बनाउने उदेश्यले देशका विभिन्न ठाउँहरुमा सन्झालहरु विस्तार गरी मुख्य रुपमा रोजगारदाता र रोजगारबिहिन अपाङ्गता भएका व्यक्तिहरुको लागि मध्यसतकर्ता अथवा एक अर्कासँग जोडिन सहजीकरणको काम गरिरहेको परियोजना हो फाउण्ड । यहाँ राष्ट्रिय अपाङ्ग महासङ्घ नेपाल, उद्योग वाणिज्य महासङ्घ र द लेप्रोसी मिशन  नेपाल मिलेर विशेष गरी समाजमा अपाङ्गता भएका व्यक्तिहरूले अवसर नपाएको अवस्था यूवाहरूले अवसर नपाएको अवस्थाको कारण यो परियोजना यी तिनवटा संस्थाको अन्तरक्रियाबाट जन्मेको एउटा बालक हो जो हुर्कने क्रममा छ । बिस्तारै सिक्दै छौँ । यसले मुख्य रुपमा अपाङ्गता भएका व्यक्तिहरूलाई रोजकारीमा पहुँच वृद्दि गराउने उदेश्य लिएको छ । हामी रोजगारदाताहरूसँग छलफल गर्दै छौँ । अपाङ्गता भएका व्यक्तिहरूलाई रोजगारमा राख्ने काम गरिराखेका छौँ ।

प्रश्न :

फाउण्ड परियोजनाका कार्यक्रमहरु राजधानी केन्द्रित मात्रै छन कि अथवा काठमाण्डौं बाहिर पनि अगाडी बढिरहेका छन? यदि पुगेका छन भने कस्ता खालका कार्यक्रमहरू सञ्चालन भइरहेका छन ? यो विषयमा पनि केहि बताइदिनुहोस् न ?

उत्तर :

यो परियोजना हामीले अलि सहर केन्द्रित नै बनाएका छौँ तर यसको मतलब यो हैन कि हामी राजधानी केन्द्रित मात्रै छौँ । विषेशगरी रोजगारदाताहरू गाउँ बेशीमा भन्दा अलि शहरी क्षेत्रमै हुने कुरा अवगत नै छ किनभने उद्योग व्यवसाय कलकारखाना सहरी क्षेत्रमै हुने गर्दछन । त्यही क्षेत्रमा रहेका रोजगारदाताहरूलाई अपाङ्गता सवालमा चेतना जगाउनका लागि सहकार्यका लागि नै यो परियोजना अगाडि बढाइएको हो । राजधानी बाहेक अन्य तीन वटा जिल्ला मोरङ, रुपन्देही र कपिलवस्तु जिल्लाहरूमा पनि हामी शाखाहरु स्थापना गरी काम गर्दै आएका छौँ । अपाङ्गता भएका व्यक्तिहरू एकै ठाउँमा हुनुहुन्न, फैलिएको हुनुहुन्छ त्यस कारण हामीले क्लस्टर भन्दछौँ । ललितपुर क्लस्टर विराटनगर क्लस्टर बुटवल क्लस्टर । यी क्लस्टर मार्फत हामीले सेरो फेरो जिल्लाहरुमा भएका अपाङ्गता भएका व्यक्तिहरूको बिचमा पुगि उहाँहरूलाई त्यो सेरो फेरोमा रहेका रोजगारदाताहरूसँग परिचय गराउने त्यहाँ अवसरहरू खोज्ने र ती ठाउँहरूमा समावेश गर्ने काम गरिरहेका छौँ ।

प्रश्न :

अलिकति कार्यक्रमहरुको बारेमा पनि छलफल गरौँ । यहाँहरुले अपाङ्गता भएका व्यक्तिहरुको लागि रोजगारी तथा स्वरोजगारका लागि तालिमहरु पनि गरिरहेको सुन्नमा पाउछौँ । यहाँहरुले जस्तो आय आर्जनसँग पनि सम्बन्धीत कुनै कार्यक्रमहरू गर्नु भएको छ ?

उत्तर :

यो परियोजना एकदम रोचक खालको किन छ भन्दा हामीले एउटा ( Inclusive Job Portal ) इन्क्लुसिभ जब पोर्टल वेवसाइड खोलेका छौँ । जहाँ हाम्रा अपाङ्गता भएका व्यक्तिले आफ्नो प्रोफाइलहरू अर्थात CV जसमा उहाँहरुले पाएको शिक्षा, सिकेका सिपहरू, कामहरूको आधारमा प्राप्त अनुभव लगायत समावेश गरी आफ्ना प्रोफाइल हाम्रो स्टाफहरूको सहयोगमा तयार पार्नुहुन्छ । अनि त्यसको विश्लेषण गर्छौँ । त्यहाँ उहाँहरुको दक्षता क्षमताको सम्पूर्ण रुपमा अध्ययन हुन्छ । हो त्यो अध्ययनको आधारमा हामीले रोजगारदाताहरूले Vacancy घोषणा गर्नु हुन्छ । अनि Vacancy र CV कहाँ कसरी म्याच हुन्छ सोहि अनुरुप हामी अगाडी बढ्छौ । यदि म्याच भएन भने हामीले के पनि गर्छौँ भन्दा उहाँहरूको इच्छालाई हेरेर हाम्रा स्टाफहरुले फेरि अर्को अध्ययन गरिरहेका हुन्छन् बजारमा के माग भइरहेको छ । उदाहरणको लागि यदि बरिष्ट्राको ट्रेनिङ धेरै आइरहेको छ भने हामीले गएर हाम्रो जब पोर्टलमा हेछौँ । अनि त्यो सम्बन्धी अलि बढि रुचि राख्ने अपाङ्गता भएका व्यक्तिहरूको प्रोफाइल तयार पारिन्छ । बजारमा यस्तो छ तपाइहरू तालिम लिन चाहनुहुन्छ भने हामी ती व्यक्तिहरुलाई आग्रह गर्छौँ अनि इच्छुकलाई तालिम दिन्छौँ । उहाँहरूको इच्छा हेर्छौँ अनि पहिला लिएको सिप हेर्छौँ । उहाँहरूको शैक्षिक अवस्था हेर्छौँ । अनि त्यसपछि तालिम दिन्छौँ । ता कि उहाँहरूको माग हुँदा तयार पार्न सकियोस । यो सगँसगै हामी के पनि निवेदन गर्न चाहे भन्दा मान्छेले रोजगारी छोड्ने क्रम पनि छ । यसलाई फाउण्ड परियोजनाले कति जनालाई रोजगारीमा लगायो लगाएन भन्दा पनि किन जागिर छोडिरहेका छन्? त्यसको विश्लेषण गर्छौँ । परिवारको कारणले हो कि ? सेवा सुविधाको अभाव पो हो कि अथवा स्वास्थ अवस्थाको कारण हो कि ? लगायत अन्य थुप्रै त्यसपछि हामीले उहाँहरूलाई काउन्सिलिङ गर्छौँ, सरसल्लाह दिन्छौँ । अहिलेसम्म हामीले तथ्याङ्कै हेरि भन्नु पर्दा स्वरोजगारी र रोजगारी दुई वटै अवधारणा मार्फत करिब नौ सयको हाराहारीमा विभिन्न ठाउँमा अपाङ्गता भएका व्यक्तिहरुलाई समावेश गर्ने काम गरि सकेका छौँ ।

प्रश्न :

खासगरी यो परियोजना अन्तर्गत रोजगार स्वरोजगारमा कस्ता खालका अपाङ्गता भएका व्यक्तिहरू सहभागी भए यस बारेमा पनि बताइदिनुहोस न ?

उत्तर :

मैले आफूले अनुभव पाएको भेटेको आधारमा भन्न सक्छु म विशेष गरी धेरै रोजगारीमा हस्पिटालिटी सेक्टरमा सुस्त श्रवण या सुन्न नसक्नेहरू नै जानु भएको छ साथमा शारीरिक अपाङ्गता भएका व्यक्तिहरू धेरै रोजगारीताकमा हुनुहुन्छ । खासगरी हामीले परियोजना अन्तर्गत दश वटा अपाङ्गता वर्ग मध्ये धेरै जसो लाई रोजगारीमा समावेश गर्ने काम गरेका छौँ ।

प्रश्न :

विषेशगरी अपाङ्गता क्षेत्रमा अपाङ्गता भएका व्यक्तिहरू संलग्न भई यहाँहरुले कति राम्रो काम गरिरहनु भएको छ । यति धेरै कामहर गर्दै गर्दा चुनौतीहरु पनि त्यस्तै होलान नै । जस्तो उद्योग वाणिज्य महासङ्घसँगको सहकार्य छ । त्यति ठुलो संस्था जहाँ रोजगारदाताहरु धेरै रहेका छन् । हामीले के गर्‍यौ भने धेरै ती रोजगारदाताले हामीसँग काम गरौँ न भन्ने अवस्था आउछ अनि केहि थप सहजता हुन्थ्यो होला । साथै फाउण्ड परियोजना मार्फत अझै अरु त्यस्ता कुनै काम पाउनु पर्दो रहेछ कि ? भन्ने केही अनुभूति पनि भयो कि ?

उत्तर :

असाध्यै सान्दर्भिक प्रश्न ।  मैले बुझ्दै गर्दा यो के रहेछ भन्दा हामीले दुवै पक्षले भनौँ न एकतर्फ अपाङ्गता भएका व्यक्तिहरू हुनुहुन्छ । अर्को तर्फ रोजगारदाता हुनुहुन्छ । यति बेला मैले देख्नुपर्ने पाटो के हेरिरहेको छु भन्दा आत्मालोचना गर्नपर्ने के रहेछ भने अहिले समाजको पाटो हेरियो भने मैले के गर्दै छु, मैले के गल्ती गरेको छु भनेर मान्छेले विश्लेषण गर्दैन । तर अहिले हामी रोजगारदाताले पनि आफ्नो समालोचना गर्नुपर्ने जरुरी छ । अपाङ्गता भएका व्यक्तिहरूले पनि समालोचना गर्न जरुरी छ । एकातिर हामीले हेर्यौं भने किन रोजगार छोडिरहेका छन् भनेजस्तै कुनै कुनै ठाउँमा तलब राम्रो छैन । अनि उहाँहरुलाई छुट्टी र यात्राको चुनौती देखि लिएर व्यक्तिगत रूपमा अब त्यो कार्य थलोमा पुग्न  भौतिक पूर्वाधारहरूले त्यति अनुकूलता दिइरहेको छैन । तथापी रोजगारदाताको अपाङ्गता सम्बन्धी बुझाइमा सकरात्मक परिर्वतन आएको भए पनि कतिपय ठाउँहरूमा सम्मानजनक ज्याला भने छैन । अपाङ्गता भएका व्यक्ति पनि म भोलि काममा आउन भ्याउँदिन भनेर जानकारी नदिने समयमा कार्यालय नपुग्ने जस्ता चुनौतीहरु पनि छन । यति मात्रै हैन पेशा प्रतिको इमानदारीता साथै सामान्य व्यवहारका कुराहरू पनि अपाङ्गता भएका व्यक्तिहरुमा समस्या रहेका गुनासो रोजगारदाताबाट कहिलेकाहिँ आउने गर्दछन । जस्तै हस्पिटालिटी क्षेत्रमा धेरै बोल्नु पर्ने कुराहरू हुन्छन ग्राहकसँग सम्बन्ध सुधार एवम् विस्तार गर्ने सीपका कुराहरू हुन्छन । रोजगारदाताले पनि यत्तिकै अपाङ्गता मात्रै हेरेर दया मायाले मात्रै अहिलेको प्रतिस्पर्धी बजारमा रोजगारी दिँन सक्दैनन् नै । उहाहरुको मान्यता पनि आफ्नो व्यवसायलाई राम्रै होस् उचाई लियोस भन्ने नै हुन्छ जुन सबै पेशाकर्मी वा जागिर गर्ने व्यक्तिहरुले बुझ्न जरुरी हुन्छ । त्यस्तै हामीले जागिर छोड्ने विषयको विश्लेषण गर्‍यौ भने कतिले रोजगार छोड्नुको विश्लेषण पनि गर्दै छौ भने अझ हामीले एकले अर्कालाई आरोप लगाउनु भन्दा वास्तवमा के चुनौतीहरू छन् अनि त्यो चुनौतीलाई आगामी दिनका परियोजनामा कसरी हल गरेर लान सकिन्छ भन्ने विषयमा पनि कार्य गरिरहेका छौँ ।

प्रश्न :

यो भन्दै गर्दा हामीले यसरी पनि छलफल गर्न सक्छौँ जस्तो आवश्यकताको पहिचान गरी अघि बढ्ने । अनि बजारमा कस्तो खालको र के सुहाउँदो परिवेस छ लगायतका सवालमा पनि जानकार रहि काम गर्ने खालको वातावरण सिर्जना भए थप रोजगारीहरु सिर्जना पो गर्न सकिन्थ्यो ?

उत्तर :

हो । यहाँलाइ मैले फेरी जब पोर्टलमा लिएर जान्छु । जब पोर्टलमा आफ्नो पुरै जानकारी राख्नुहुन्छ त्यसले नै उहाँहरूको आवश्यकताको पहिचान हुन्छ । हामीसँग रोजगार सल्लाहकार हुनुहुन्छ जसले यो परामर्शदाता जस्तै रोजगारतासम्म पुर्याउन भन्दा अगाडी विशेष गरी अपाङ्गता भएका व्यक्तिहरूसँग अन्तरक्रिया गर्ने प्रोफाइल तयार बनाउने र अपाङ्गता भएका व्यक्तिहरुको सबै पक्षलाई विश्लेषण गरी उहाँहरूको आवश्यकताको पहिचान गरी उहाँहरमा के सिप र दक्षता छ त्यसको आधारमा तालिम दिइ उहाँहरूलाई रोजगारीको लागि तयार गर्ने काम गर्छौँ ।

प्रश्न :

अर्को एउटा सानो पाटोमा पनि छलफल गरौँ न जस्तो यहाँहरूले रोजगारदातालाई भनौँ न अलिकति हौसला बढ्ने खालको अथवा अपाङ्गता भएका व्यक्तिहरूले पनि काम गर्न सक्छन् हेर्नुहोस् त त्यो रोजगारदाताकोमा उहाँले जागिर खाइरहनु भएको छ भनेर त्यस्ता खालका सफलताका कथाहरू बनाइ बजारमा देखाउने अथवा त्यस्ता सफलताका कथाहरूलाई जनचेतनामुलक रुपमा आम जनमानसमा अथवा अन्य रोजगारदातासम्म पुर्याउन सकियो भने थप रोजगारीका अवसरहरू सिर्जना पो हुन्थे कि ? यस विषयमा पनि केहि कार्यक्रमहरु गर्नुभएको छ कि ?

उत्तर :

मैले भन्नु पर्दा केही न केही स्तरमा हाम्रो वार्षिक सिकाइ आदानप्रदान कार्यक्रमहरू हुन्छन। फाउण्ड परियोजनाको आफ्नै फेसबुक पेज छ । जस मार्फत हामीले त्यस्ता सफलताका कथाहरु तयार पारि सार्वजनिक गरिरहन्छौँ । त्यसले गर्दा पनि धेरै व्यक्तिहरू हामीसँग जोडिरहनुभएको छ । विशेष गरी संचार माध्यमहरु मार्फत पनि हामीले अझै बढी गर्नु पर्छ कि जस्तो लाग्छ । किन कि त्यो कथाहरू बढो मार्मिक कथाहरु बोकेका हुन्छन जसले मान्छेको जीवनमा परिवर्तन गरिरहेका हुन्छन । हाम्रो परियोजनाको टिमबाट भन्नु भन्दा पनि अपाङ्गता भएका व्यक्तिहरूको मुखबाटै या उहाँहरूको जीवनबाटै हामीले सुन्न पायौँ भने त्यसले कति ऊर्जा दिन्छ होला यहाँले नै कल्पना गर्न सक्नुहुन्छ । यहाँहरु जस्तो मिडिया मार्फत पनि आगामी दिनहरूमा हामीले ती सफलताका कथाहरु प्रचार प्रशार गर्न भोलिका दिनहरूमा सहकार्य गर्न सक्छौँ । ती कथाहरुले पनि मान्छेको जीवनमा ठुलो भूमिका खेल्छ । त्यति मात्रै हैन मिडिया मार्फत मानिसहरूको बिचमा पुर्‍याउन सक्यौँ दूर दराजमा रहेका अपाङ्गता भएका व्यक्तिहरू सशक्तिकरणको बाटोमा अघि बढ्न सक्छन ।

प्रश्न :

यति कुरा गर्दागर्दै जस्तो यो चुनौतीहरुको सवालमा सरकार एवम् संघ सस्थाहरुसँगको सहयोग अलि बढी चाहिन्छ कि ? यो लगायत अन्य केहि कुराहरु राख्न बाँकि छन भने राखिदिनुस न !

उत्तर :

खासगरी भन्नु पर्दा फाउण्ड परियोजना मार्फत अपाङ्गता भएका व्यक्तिहरुलाई विशेष गरी रोजगारीतामा समावेश गर्नका लागि हामीले एक्जिस्टङ्ग कानुनहरूमा के छ त भनेर दस्ताबेज तयार पारेका छौँ । त्यसलाई सही प्लेटफर्म मार्फत हामी प्रस्तुत गर्नु चाहन्छौँ । २०१७ मा अपाङ्गता ऐन आयो तर त्यसले पुराना कुराहरू पनि अङ्गालेको छैन । पुरानो कानुनमा जस्तै आरक्षण व्यवस्थाको कुराहरू अहिलेको कानुनमा हटेर आएको छ । त्यसपछि रोजगारदातालाई पाउने सुविधाहरुको हिसाबले दिशानिर्देशहरू प्रस्तुत भएको छैन । त्यसैले अब विशेष गरी रोजगारदाताले के के गर्ने भन्ने सही किसिमको निर्देशन सरकारले जोडेको छैन । ऐन कानुनहरु स्पष्ट हुनु पर्छ । व्यक्ति व्यक्तिसँग अनुरोध गरेर भन्दा पनि हाम्रो सरकारले कानुन चाहिँ प्रभावकारी ल्यायो भने त्यसले ठुलो परिवर्तन गराउछ । सरकारले पनि ती रोजगारदाताहरू जसले अपाङ्गता भएका व्यक्तिहरूलाई रोजगारी दिनु भएको छ तिनीहरुलाई प्रोत्साहन दिने सम्मान गर्ने काम गर्नुपर्छ। यसमा मलाइ लाग्छ कि सरोकारवालाहरु विशेष गरी राष्ट्रिय अपाङ्ग महासङ्घ नेपाल उद्योग वाणिज्य महासङ्घ द लेप्रोसी मिशन नेपाल साथमा सरकारका विभिन्न निकायहरू मिलेर यसलाई एउटा आकार दिनुपर्छ ।

ऐन कानुनहरु तथा निर्देशिकाहरु प्रस्तुत हुनुपर्छ र त्यसलाई निगरानी गरी दिगो रुपमा अगाडी बढाउनुपर्छ जस्तो लाग्छ मलाइ ।

**श्रवणदृष्टिविहिन अपाङ्गता ।**

अपाङ्गताको पनि न्युन अपाङ्गता समूहमा पर्ने श्रवणदृष्टिविहिन अपाङ्गताका सवालमा खासै आवाज नउठेको सन्दर्भलाई मध्यनजर गर्दै मैले केहि यो अपाङ्गता भएका बालबालिकाका अभिभावक, बालबालिकाको शिक्षामा काम गरिरहेका प्रशिक्षक र यो सवालमा काम गरिरहेको सस्थाका प्रतिनिधिहरुसँगको कुराकानीमा सामाग्री तयार पारेको छु ।

नेपालमा अपाङ्गता भएका व्यक्तिहरूको अधिकार सम्बन्धी ऐन २०७४ ले अपाङ्गतालाई १० प्रकारमा वर्गीकरण गरेको छ । जसमध्ये श्रवणदृष्टिविहिन अपाङ्गता पनि एक हो । सामान्यतया श्रवणदृष्टि विहीनतालाइ पूर्ण रुपमा सुनाई र पूर्ण रुपमा दृष्टि सम्बन्धी कठिनाइको अवस्था हो भन्ने बुझाइ रहेको पाइन्छ । तर सबै श्रवणदृष्टि विहिनत अपाङ्गता भएका व्यक्तिहरु पूर्णरुपमा बहिरा र पुर्णरुपमा दृष्टिविहिन अपाङ्गता रहेको हुदैनन् । श्रवणदृष्टि विहिन अपाङ्गता भाषिक विकासको आधारमा दुई प्रकारको [ जन्मजात र जन्मजात पश्चात ] हुन्छ भने कठिनाईको आधारमा ४ प्रकारको [ बहिरा र पूर्ण दृष्टिविहीनता, न्यून दृष्टियुक्त र बहिरा, न्यून दृष्टियुक्त र सुस्त श्रवण र दृष्टिविहीन र सुस्त श्रवण ] हुने गर्दछ । नेपालमा श्रवणदृष्टिविहिन अपाङ्गता भएका व्यक्तिहरू साथै तिनका अभिभावकहरूले धेरै नै जटिल समस्याहरूको सामना गर्न परिरहेको छ । त्यस्तै समस्याहरु सामना गरिरहेका अभिभावकहरुको एकिकृत पहलमा २०६२ सालमा काठमाडौंमा श्रवणदृष्टिविहिन अभिभावक समाजको स्थापना समेत भएको छ । यसै सस्थाले श्रवणदृष्टिविहिन अपाङ्गता भएका व्यक्तिहरुको हक अधिकार संरक्षण एवम् प्रवर्धनका लागि वकालत एवम् पैरवीका कार्यहरु गर्दै आएको छ । यस सस्थाको पहलमा केहि सकारात्मक कामहरु पनि श्रवणदृष्टिविहिन अपाङ्गताका सवालमा भएका छन् । तथापी १० वटा अपाङ्गताका समूहमध्य सबैभन्दा समस्यामा रहेको अपाङ्गताको वर्ग अहिले पनि यहि देखिन्छ । श्रवणदृष्टिविहिन अपाङ्गता भएका व्यक्तिहरू साथै तिनका अभिभावकहरूले धेरै नै जटिल समस्याहरूको सामना गर्न परिरहेको भनिरहदा समाजमा नै हेलाको दृष्टिले हेरिने आयआर्जनामा जोडिन नसकिने जस्ता समस्याहरु भोग्दै आएको सुनाकोठी, ललितपुरकी श्रवणदृष्टिविहिन अपाङ्गता भएकी बालिकाको अभिभावक विमला थापाले बताउनुभयो । त्यसैगरी श्रवणदृष्टिविहीन अपाङ्गता भएका बालबालिकाहरूलाई आवश्यक पर्ने सामान्य सेवा-सुविधा पनि सरकारबाट उपलब्ध हुन नसकेको दुःखद अवस्थासँगसँगै श्रवणदृष्टिविहीन बच्चा जन्मिएपछि सो बच्चाको आमाले परिवार तथा समाजबाट पाउने पिडाको भारी झनै गरूँगो पाईन्छ । आफूले र बच्चाले विशेष तालिम लिएर बच्चालाई दैनिकी क्रियाकलापहरू गराउन कठिन अभ्यास गर्नु पर्ने बाध्यता त छँदै नै छ त्यसमा समुदायबाट नै अपमानित तथा तिरस्कृत हुनु पर्ने अवस्थाले अभिभावकहरू झनै मानसिक रूपमा तनाव भोग्न बाध्य छन् । यसै सम्बन्धमा गोदावरी नगरपालिका ललितपुरका श्रवणदृष्टिविहीन अपाङ्गताका अभिभावक शान्ती दुलालले स्थानिय तहमा साथ सहयोगको लागि अपिल गर्दा समेत केहि वास्था नगरेको गुनासो गर्नुभएको थियो । श्रवणदृष्टिविहिन अपाङ्गता भएका बालबालिकाहरूले आफ्ना दैनिक क्रियाकलापहरू आफै गर्न सक्दैनन् । जसले गर्दा उनीहरूलाई अनिवार्य रुपमा अरुको सहयोगको आवश्यकता पर्दछ । त्यसैले एक जना अभिभावकले उनीहरूलाई एकछिन पनि नछोडी स्याहार गरेर बस्नुपर्ने हुन्छ । जसले गर्दा उनीहरूको अभिभावकहरुको दैनिकीमा समेत प्रभाव पारिरहेको छ । उमेरसगँसगै विभिन्न शारिरीक तथा मानसिक विकासको क्रममा श्रवणदृष्टिविहिन अपाङ्गता भएकाहरू मध्ये पनि बालिका तथा किशोरीहरूमा आउने परिवर्तनको क्रममा झनै अफ्ठ्यारा परिस्थितीहरूको सामना गर्नुपर्ने हुन्छ । किनकी उनीहरू महिनावारी भएपछि आफूलाई के भइरहेको छ भन्ने कुरा थाहा पाउँदैनन् । त्यसैले उनीहरूको सरसफाईमा पनि जटिलता उत्पन्न हुने गर्दछ भने यस्तो अवस्थामा पेट दुखेर गार्‍हो भएको कुरा वा अन्य कठिनाईहरू समेत व्यक्त गर्न सक्दैनन् । त्यसैगरी उनीहरू आफ्नो सुरक्षा आफै गर्न सक्दैनन अथवा कसैले दुव्र्यवहार गरेको अवस्थामा पनि केहि भन्न नसक्ने हुनाले सधै नै उनीहरूका अभिभावकहरूलाई छोरीहरूको जोखिमताका बारेमा असुरक्षा महसुस भईरहने श्रवणदृष्टिविहीन अभिभावक समाजका महासचिव एवम् श्रवणदृष्टिविहीन अपाङ्गताका अभिभावक रवि थापाले बताउनुभयो ।

यसै गरी शिक्षाको कुरा गरिरहदा श्रवणदृष्टिविहीन बालबालिकाको शिक्षा भन्नाले सामान्य अध्ययन मात्र नभई दैनिक जीवनयापनका क्रियाकलाप र सञ्चारलाई समेत बुझाउँछ । उनीहरुलाई प्रदान गरिने शिक्षाले स्पर्शको माध्यमबाट शिक्षा लिन्छन् । त्यसैले उनीहरूलाई सिकाउनका लागि पनि दक्ष शिक्षकको आवश्यकता पर्दछ । अन्तर्राष्ट्रिय अभ्यास अनुसार एक जना बच्चा बराबर एक जना शिक्षकको आवश्यकता पर्दछ । तर नेपालमा सरकारी स्तरबाट त्यस्ता शिक्षकहरू तयार पार्ने विषयमा सोच बनाएको समेत पाईदैन । नेपालमा यस विषयमा पढेर दक्षता हासिल गरी आएका शिक्षकहरू जम्मा २ जना मात्रै रहेका छन् । त्यसैले राज्यले यस बारेमा गंभिर भएर तत्काल सोच्नु पर्ने आवश्यकता छ । तिनै २ श्रवणदृष्टिविहिन अपाङ्गता भएका व्यक्तिहरूका प्रशिक्षक करुणा महर्जन र शैलु खरेल श्रवणदृष्टिविहीन बालबालिकाहरुको शिक्षा प्रदान गर्नको लागि स्पर्श प्रणालीको विकासका लागि राज्यले केहि पाइला चाल्नुपर्ने बताउनुभएको थियो । नेपालको संबिधान २०७२ को मौलिक हक अन्तर्गत धारा ३१ रहेको शिक्षा सम्बन्धी हकको उपधारा ३ मा अपाङ्गता भएका र आर्थिक रुपले नागरिकलाई कानुन बमोजिम निशुल्क उच्च शिक्षा पाउनेछन व्यवस्था गरेको भएता पनि कतिपय ठाउमा यो लागु भएको देखिदैन भने कतिपय ठाउमा अपाङ्गता भएका व्यक्तिहरुले उक्त व्यवस्थाको जानकारी नपाएकाले आफ्नो अधिकार उपभोग गर्न पाएका छैनन् । तथापी काठमाण्डौ महानगरपालिका, श्रवणदृष्टिविहीन अभिभावक समाज र सिनामङ्गलमा रहेको बालापिठ विध्यालय बिच तृपक्षिय सम्झौतामा हाल यसै बालापिठ विद्यालयमा श्रवणदृष्टिविहिन अपाङ्गता भएका बालबालिकाहरूले निःशुल्क रूपमा शिक्षा पाईरहेका छन् । यस विषयमा काठमाण्डौ महानगरपालिकाको योगदान अतुलनिय रहेको साथै विद्यालयलाई आगामी दिनमा थप श्रवणदृष्टिविहिन अपाङ्गतामैत्री बनाउन ३ वटै तहका सरकार समक्ष सहयोगको आग्रह गर्नुहुन्छ बालापिठ विद्यालयका प्रध्यानाध्यापक कृष्ण मुरारी न्यौपाने ।

श्रवणदृष्टिविहिन अपाङ्गता भएको व्यक्तिहरूको भोगाईलाई मध्यनजर गर्दै श्रवणदृष्टिविहिन व्यक्तिहरूकै अभिभावकहरूको पहलमा २०६२ सालमा काठमाडौंमा श्रवणदृष्टिविहिन अभिभावक समाजको स्थापना गरिएको थियो । यस समाजले श्रवणदृष्टिविहिन अपाङ्गता भएका व्यक्तिहरूको खोजी तथा पहिचान गरि उनीहरूलाई दैनिक जीवनयापन सम्बन्धी कृयाकलापहरू सिकाउनका लागि दिवा सेवा केन्द्र सञ्चालन गर्दै आईरहेको छ भने हाल काठमाण्डौँ महानगरपालिका र सिनामङ्गलमा रहेको बालापिठ विध्यालयसँगको समन्वय सहकार्यमा विद्यालमै उनीहरुलाई शिक्षा प्रदान गर्दै आइरहेको छ । शिक्षाको सवालमा केहि सुरुवात भएको भए पनि अन्य आर्थिक सामाजिक सवालमा भने श्रवणदृष्टिविहिन अपाङ्गताका अभिभावकहरुले सास्ती भोगिरहेकै छन् । अपाङ्गता भएका व्यक्तिहरुको अधिकार सम्बन्धी महासन्धि देखि सर्वाच्च अदालतले समेत यस्ता अपाङ्गता भएका व्यक्तिहरुको लागि सहयोगीको व्यवस्था गर्नु भनि राज्यलाई निर्देशन नै दिइसकेको अवस्थामा समेत यी कुराको लागु हुन नसकेकोमा श्रवणदृष्टिविहिन अभिभावक समाज नेपालका अध्यक्ष लाक्पा नोरु शेर्पाले गुनासो पोख्नुभएको थियो । अध्यक्ष शेर्पाले तत्काल सहयोगीको उपलब्धताको माग समेत राख्नुभएको थियो ।

अन्त्यमा केहि अभिभावक प्रशिक्षक र समाजका अध्यक्षको भनाइलाई केन्द्रमा राखेर हेर्दा मैले जोड्न भाहेको विषय भनेको मानव भएर जन्मेपछि प्राप्त हुने मौलिक हक उपभोगमा राज्यका सबै नागरिकहरूको समान अधिकार रहन्छ । यो नै मानव अधिकारको पहिलो शर्त हो । जसलाई नेपालको संविधानमा मौलिक हक अन्तर्गत प्रत्येक व्यक्तिलाई सम्मानपूर्वक बाँच्न पाउने हक हुनेछ भनेर उल्लेख गरिएको छ । त्यसैले उनीहरूको यो अधिकारको रक्षा गर्नका लागि सरकारको विशेष दायित्व रहन्छ । अर्कोतर्फ अपाङ्गता भएका व्यक्तिहरूको अधिकार सम्बन्धी महासन्धीमा उल्लेख भए अनुसार “अपाङ्गताको आधारमा हुने कुनै पनि प्रकारको भेदभाव नगरी अपाङ्गता भएका सबै व्यक्तिहरूलाई सबै मानव अधिकार तथा आधारभूत स्वतन्त्रताको पूणर् उपभोग सुनिश्चित हुनेछ भनेर स्पष्ट रुपमा उल्लेख गरिएको छ । यस्तो अवस्थामा श्रवणदृष्टिविहिन अपाङ्गता भएका व्यक्तिहरूको हकमा पनि उनीहरूले पाउनु पर्ने सहयोगी सेवा लगायत अन्य आवश्यक व्यवस्था तत्कालै गर्नका लागि पहलकदमी गर्नु हुन सम्बन्धित जिम्मेवार तथा सेवा प्रदायक सरकारी निकायहरू गम्भिर हुनै पर्छ ।

**अपाङ्गता समावेशी स्वास्थ्य, पुनर्स्थापना र सहायक सामग्री सेवा : नारामा सिमित , कार्यान्वयन फितलो ।**

**यमनाथ मैनाली ।**

**अध्यक्ष राष्ट्रिय शारीरिक पुनर्स्थापना सेवा प्रदायक संघ**

**११ साउन २०८० ।**

अपाङ्गता समावेशी स्वास्थ्य, पुनर्स्थापना र सहायक सामग्री एक अर्कासँग अन्तरसम्बन्धित देखिएपनि यी विभिन्न किसिमका पक्षहरु हुन् । सन् १९८० को दशकमा समुदायमा आधारित पुर्नस्थापनाको अवधारणा मार्फत आएका यी विषयवस्तुहरु अपाङ्गता भएका व्यक्तिहरुको समावेशितालाई आधार बनाई अगाडी बढे। नेपाल लगायत विश्वका विभिन्न देशहरुमा यही अवधारणाअनुसार क्रियाकलापहरू अगाडि बढे तर अपाङ्गता भएका हरेक नागरिकले महशुस गर्ने गरी उनीहरुको घर दैलोसम्म भने यि सेवाहरु संस्थागत रुपमा पुग्न भने सकेनन्। यसै बीच स्वास्थ्य प्रणाली र सम्बन्धित सेवाहरु विस्तारित र परिष्कृत हुँदै गए तथापि यस प्रक्रियामा अपाङ्गता समावेशी स्वास्थ्य, पुनर्स्थापना र सहायक सामग्रीले सेवा स्तरमा स्थान भने पाएनन्।

सन् २०१५ मा भूकम्प आउन ठिक एक महिना अगाडि स्वास्थ्य तथा जनसंख्या मन्त्रालयले कुष्टरोग कार्यक्रममा सम्पूर्ण अपाङ्गताको सवाल जोडेर क्रियाकलापहरु अगाडि बढाउने निर्णय अनुसार तत्कालीन कुष्टरोग व्यवस्थापन महाशाखालाई focal unit को जिम्मेवारी दिइयो। सन् २०१८ मा संघीयता आएपछि स्वास्थ्य भित्रको फेरबदलले कुष्ठरोग व्यवस्थापन महाशाखालाई इपिडिमियोलोजी तथा रोग नियन्त्रण महाशाखाको एउटा शाखा अन्तर्गत राखियो। यो फेरबदलको बाबजुद पनि सन् २०१५ देखि २०२१ सम्म स्वास्थ्य भित्र अपाङ्गता, पुनर्स्थापना र सहायक सामग्री सम्बन्धी केही प्रगति भएको महसुस गर्न सकिन्छ जस्तै,

**प्रगति :**

स्वास्थ्य संयन्त्रमा विषयवस्तुहरूको चेतना बढेको।

राष्ट्रिय जनस्वास्थ्य ऐन, राष्ट्रिय स्वास्थ्य नीति तथा स्वास्थ्य क्षेत्रको रणनीतिहरुले यी बिषयबस्तुहरुलाई समेटेको।

सशर्त अनुदान मार्फत सहायक सामग्री सेवामा स्वास्थ्यको लगानीको थालनी भएको

क्रमश जिल्लाहरुमा तथा माथिल्लो दर्जाका अस्पतालहरुमा फिजियोथेरापिष्टहरुको दरबन्दी सिर्जना भई पद परिपूर्ति हुँदै गएको

Demographic Health Survey र HMIS मा अपाङ्गता, पुनर्स्थापना र सहायक सामग्री सम्बन्धित तथ्यांक आउने वातावरण मिलाइएको

सन् २०१५ मा गरिएको Living condition among persons with disability सम्बन्धी राष्ट्रिय अध्ययनले पुनर्स्थापना मा ८३%, सहायक सामग्रीमा ७३% र स्वास्थ्यसम्बन्धी सुचनामा ६२% सेवा अवरोध रहेको परिदृश्य देखाएको छ। सन् २०२१ मा गरिएको Rapid Assistive Technology Assessment (RATA ) भन्ने राष्ट्रब्यापी सर्वेले नेपालमा २७.७ % प्रतिशतले सहायक सामग्री प्रयोग गर्ने र १९.७ % जनतालाई सहायक सामग्रीहरु चाहिएको तर त्यसबाट वञ्चित रहेको अवस्था दर्शाएको छ। त्यस्तैगरी National Demographic Health Survey २०२२ ले नेपालमा लगभग २३ % अपाङ्गता (functional limitation ) रहेको तथ्य उजागर गरेको छ। अन्तर्राष्ट्रिय मान्यताअनुसार हरेक ४ मध्ये जनसंख्याको एक जनालाई पुनर्स्थापना सेवा चाहिने र बढ्दो नसर्ने रोगको प्रकोप र बुढयौलीपनले पुनर्स्थापना र सहायक सामग्रीको माग नेपालमा अझै बढ्ने प्रक्षेपण छ। विगतका वर्षहरुमा स्वास्थ्य तथा जनसंख्या मन्त्रालय र मातहतका निकायले गरेको उपलब्धिहरुले मृत्युदर त घटयो तर गुणस्तरीय जीवनयापनका लागि चाहिने स्वास्थ्य सेवा जस्तै पुनर्स्थापना र सहायक सामग्रीलाई नागरिकस्तरमा महसुस हुनेगरी भने विस्तार गर्न सकेको छैन। नीति बनाउन अग्रसर तर कार्यन्वयन फितलो भन्ने आम दोषबाट यो क्षेत्र पनि अछुतो छैन। तल केहि उदाहरणहरुले माथिका कुराहरुलाई पुष्टि गर्दछन्,

अझै पनि अपाङ्गता समावेशी स्वास्थ्य, पुनर्स्थापना र सहायक समाग्री जस्ता व्यापक जनसंख्या सँग सरोकार राख्ने विषयवस्तुहरूलाई कुष्ठरोग हेर्ने शाखामा सिमित गरिनु।

विषय विशेषज्ञ उपलब्ध हुँदाहुँदै पनि त्यसको परिचालन गर्न नसक्नु र यि विधाहरु सँग सम्बन्धित विज्ञहरुलाई निषेधको वातावरण सिर्जना गर्नु

करिब दुई वर्षदेखि अपाङ्गता समावेशी स्वास्थ्य र पुनर्स्थापना सम्बन्धी प्राथमिक स्वास्थ्य सेवाका स्वास्थ्यकर्मीहरुलाई तालिम प्याकेज बनाउन लाखौ रकम तारे होटेलहरुमा खर्च गरेको तर उक्त तालिम राष्ट्रिय तालिम केन्द्र मार्फत स्वीकृत गराउन नसकी अझैपनि कुष्ठरोग शाखाले pilot मोडलमा चलाई राखेको । सरोकारवालाहरुबाट आएको सल्लाह सुझाव लाइ वास्ता नगरेको। यसरी परिष्कृत नभएकै तालिमलाई विभिन्न ठाउँहरुमा गरिँदा प्रतिफल केही नआएको तर खर्च मात्रै बढेको देखिन्छ ।

**शाखाका कमजोरीहरु**

गतवर्ष प्राथमिक स्वास्थ्य तहमा सहायक सामग्री सम्बन्धी तालिम बनाई सञ्चालन गर्नुपर्ने अत्यन्त महत्वपूर्ण काम बीचैमा स्थगन गरेको। यो सम्बन्धि बदलाव गर्दा सरोकारवालाहरु संग समन्वय नगरेको।

Medical officer हरुलाई अपाङ्गता जाँचपडतालमा सहज हुने हेतुले बनाउने भनेको guideline मा काम हुन नसकी रकमको फ्रिज भएको।

राष्ट्रिय पुनर्स्थापना रणनिति समयमै बन्न नसकेको।

२०२१ मै करोडौँ खर्च गरी सम्पन्न गरिएको सहायक सामग्री सम्बन्धी RATA सर्वे लाई सार्वजनिक नगरी थन्काएर राखिएको।

अन्तराष्ट्रिय संस्था बाट आउने पुनर्स्थापना सम्बन्धीको सहयोग विषय विशषज्ञ को अभावमा सहि परिचालन हुन नसकेको।

कुष्टरोग शाखाले आफ्ना काम कारवाहीहरुको निष्पक्ष एवं पारदर्शी तबरले गर्न नसकेको र पुनर्स्थापना का विज्ञहरूको सुझावलाई प्राथमिकतामा नराखेको ।

नेपालमा अझै पनि प्राथमिक स्वास्थ्य तहमा अपाङ्गता समावेशी स्वास्थ्य, पुनर्स्थापना र सहायक सामग्री सेवा उपलब्ध छैनन्। यही कारणले गर्दा जनताले यी सेवाहरु महसुस गर्न अझैसम्म पनि सकेका छैनन्। तालिम प्याकेज बनाई प्राथमिक स्वास्थ्य तहमा सेवा प्रवाह गर्ने उद्देश्य राम्रो भएपनि हालको कुष्ठरोग तथा अपांगता व्यवस्थापन शाखाले प्राप्त बजेट हुँदा पनि यी कार्यहरू गर्न नसकेको तथ्य अत्यन्त गम्भीर छ। जनसङ्ख्याको व्यापक हिस्सालाई चाहिने यस्ता सेवाहरु सम्बन्धित विज्ञको नेतृत्वमा छुट्टै तवरले व्यवस्थापन गर्न जिम्मेवार निकायले सोच्न आवश्यक छ।

विश्व स्वास्थ्य संगठनको resolution २०२१ WHA ७४. ८ ले अपाङ्गता भएका व्यक्तिहरूको समावेश स्वास्थ्यको व्यापक कार्यक्रमहरु जस्तै नसर्ने रोग, सुरक्षित मातृत्व ,खोप लगायतमा हुनुपर्ने औंल्याउँछ। त्यसैगरी अपाङ्गताकै कारणले व्यहोर्न पर्ने प्रत्यक्ष वा अप्रत्यक्ष भेदभावले स्वास्थ्य सेवाबाट बञ्चित हुने अवस्था रोक्न पर्ने जिकिर यो दस्तावेजले गर्छ जो नेपालको संविधान र विभिन्न कानुनहरुले पनि औंल्यएका छन्। अब अपाङ्गता समावेशी स्वास्थ्य, पुनर्स्थापना र सहायक सामग्रीमा मात्र सीमित नरही स्वास्थ्यका सबै कार्यक्रमहरूमा हुनुपर्ने अवस्था छ अनिमात्र स्वास्थ्य क्षेत्रले अपाङ्गता भएका व्यक्तिहरूलाई गरिरहेको विभेदको अन्त गर्न सकिएला। त्यस्तैगरी यो साल मात्र पारित गरिएको पुर्नस्थापना सम्बन्धी resolution (EB 152(10) र २०१८ मा पारित गरिएको सहायक सामग्री सम्बन्धी resolution (WHA71.8) ले यी दुबै पक्षलाई स्वास्थ्य सेवा रुपमा लिन पर्ने यसको विकास र स्रोत बाँडफाँड गर्दा यि सेवाहरु अपाङ्गता भएका व्यक्तिहरुलाई मात्र नभई सबै किसिमका व्यक्तिहरु भन्ने हिसाबले अगाडि बढ्न पर्ने मान्यतालाई दर्शाउँछ। राष्ट्रिय जनस्वास्थ्य र राष्ट्रिय स्वास्थ्य नीतिले पनि यो मान्यतालाई अनुमोदन गरिसकेको छ।

जनसंख्याको ठूलो हिस्सामा कुनै न कुनै किसिमको अपाङ्गता भएको त्यसैगरी पुनर्स्थापना र सहायक सामग्रीको खाँचो पनि ठूलो जनसंख्यालाई भएकोले अपाङ्गता समावेशी स्वास्थ्य ,पुनर्स्थापना र सहायक सामग्री सेवालाइ फराकिलो नजरबाट हेर्न जरुरी छ। दिनप्रतिदिन बढ्दो नसर्ने रोग, चोटपटक र बुढयौलीपन ले सेवाहरूको खाँचो भविष्यमा अझै बढ्ने देखिन्छ। अब स्वास्थ्य तथा जनसंख्या मन्त्रालयले यि विषयवस्तुहरु लाइ गम्भीर र भिन्न व्यवस्थापकीय तवरले हेर्न जरुरी छ। अपाङ्गता समावेशी स्वास्थ्य पुनर्स्थापना र सहायक सामग्री सेवा हेर्ने छुट्टै महाशाखा हुनुपर्ने अहिलेको अवस्था छ। यदि यो तत्कालै सम्भव नभए पनि विषयवस्तुको नाता उपचारात्मक महाशाखा सँग पनि सम्बन्धित छ त्यसैले हालको उपचारात्मक महाशाखालाई पनि यो जिम्मेवारी दिन सकिन्छ। हाल यस महाशाखाले basic health care package र अस्पतालहरू हेर्ने भएकाले र पुनर्स्थापना यी दुबै तहमा समाहित गर्नुपर्ने टड्कारो आवश्यकता भएकाले पनि पुनर्स्थापना को नाता यो शाखासँग बलियो देखिन्छ।

**तत्काल गर्नुपर्ने**

स्वास्थ्य तथा जनसंख्या मन्त्रालय तथा मातहतका निकायमा कार्यरत फिजियोथेरापिष्ट हरुलाई अपांगता समावेशी स्वास्थ्य, पुनर्स्थापना र सहायक सामग्रीको focal person बनाई व्यापक परिचालन गर्न पर्नेछ। त्यस्तै गरी पुनर्स्थापना सेवाका अन्य बिज्ञहरु जस्तै occupational therapist , speech therapist , audiologist ,clinical psychologist, rehabilitation medicine doctor, Prosthetist, Orthotists र rehabilitation nurse को पनि दरबन्दी सिर्जना गरी पदपूर्ति गर्न पर्ने ।

पुनर्स्थापना र सहायक सामग्री सेवाहरुलाई प्राथमिक स्वास्थ्य तहमा समाहित गर्ने र हाल सञ्चालनमा आएका विशिष्टकृत पुनर्स्थापना केन्द्रहरु सँग सार्वजनिक साझेदारी मोडलमा सेवा प्रवाह गर्ने।

यी सेवाहरूमा भएका सरकारी तथा गैरसरकारी लगानीहरुमा पारदर्शिता र जवाफदेहीता बढाउने। जस्तै: बार्षिक कार्यक्रमहरुको प्रगति विवरण सार्वजनिक गरी नागरिक र सरोकारवालाहरुबाट सरकारलाई प्रश्न सोध्न पाउनेगरी समीक्षा सभाहरु गर्ने।

RATA र HMIS बाट आएको तथ्यांकको सदुपयोग गरी नयाँ नीति र guideline बनाउने र कमि–कमजोरीहरुलाई सम्बोधन गर्ने।

सरकारी कर्मचारीले आफ्नो पदको दुरुपयोग गरी श्रोतको बाँडफाँडमा गैरसरकारी संस्थाहरुबाट लिइरहेको व्यक्तिगत लाभ बन्द गर्ने

प्रदेश र स्थानीय तहमा अपाङ्गता समावेशी स्वास्थ्य पुनर्स्थापना र सहायक सामग्रीको व्यापक विकास र लगानीका लागि सहजीकरण गर्नुपर्ने

अपाङ्गता समावेशी स्वास्थ्य, पुनर्स्थापना सहायक सामग्री मानवीय संवेदना सँग जोडिएका विषय वस्तुहरू हुन् । यस्ता गम्भीर कार्यक्रमहरुलाई केवल शाखा प्रमुख वा कार्यक्रम फोकल पर्सनको जिम्मा लगाउँदा शाखा अराजक भएको र प्रतिफल केहीपनि नआएको नजिरहरू स्थापित भएका छन्। त्यसैले कम्तिमा स्वास्थ्य तथा जनसंख्या मन्त्रालयको सचिव को नेतृत्व हुनेगरी निर्देशक समिति बनाई अपाङ्गता भएका व्यक्ति, संघसंस्था, पेशागत संगठनहरुलाई समेटी निर्देशन समितिबाट यी सेवाहरूको मार्गनिर्देशन तथा मूल्यांकन हुन जरुरी छ।

माननीय मन्त्री मोहन बहादुर बस्नेतबाट स्वास्थ्य तथा जनसंख्या मन्त्रालयमा चालेका सुशासनसम्बन्धी क्रियाकलापहरु सराहनीय छन् तर यी निर्देशन तथा क्रियाकलापहरु हरेक शाखामा त्यसमा पनि अपाङ्गता पुनर्स्थापना र सहायक सामग्री वितरण सेवा हेर्ने शाखामा पनि प्रतिबिम्बित हुनुपर्ने सुझाव छ। बिभाग तथा महाशाखामा यस अघि पनि ध्यानाकर्षण नगराएको भने होइन तर आजसम्म पनि अनुभूति हुनेगरी सुनुवाई हुन सकेको छैन ।

अरु व्यक्तिसरह स्वास्थ्य सम्बन्धीको हक अपाङ्गता भएका व्यक्तिहरुलाई पनि महसुस हुने गरी प्रवाह गर्न त्यसैगरी पुनर्स्थापना र सहायक सामग्रीको सुनिश्चितता मार्फत व्यक्तिको स्वस्थ र मर्यादित जीवन जिउने अधिकारको सम्बोधन गर्न हामी सबै एकजुट भई यी सेवाहरु दुर दराज सम्म पुर्याउन ऐकबद्ध हुनुपर्नेछ। यी बिषयबस्तुहरुलाई कागजी नीति र रणनीतिमा मात्र सिमित नगरी सम्पूर्ण जनस्वास्थ्यका कार्यक्रमहरुमा समावेश गर्दै लैजानुपर्ने आवश्यकता छ। यसका लागि अब बिदेशी निकायहरूको सहयोग मात्रको भर नपरी स्वास्थ्य तथा जनसंख्या मन्त्रालयले आफ्नै लगानी बढाउँदै लैजान पर्ने आवश्यकता छ। प्रदेश र स्थानीय सरकार सँग समन्वय बढाई अत्यधिक सेवा प्रवाह हुने वातावरणको सिर्जना गर्न पर्नेछ। विगतमा अपाङ्गता समावेशी, स्वास्थ्य पुनर्स्थापना र सहायक सामग्री सँग सम्बन्धित वित्तीय स्रोतको किन उपयोग हुन सकेन र प्रतिफल किन आउन सकेन भन्ने पक्षको पनि निष्पक्ष समीक्षा हुनुपर्दछ।

अपाङ्गता जोकोहीलाई जतिबेला पनि हुनसक्छ त्यसैगरी पुनर्स्थापना र सहायक सामग्री तपाई हामीलाई जीवनको कुनै पनि क्षणमा चाहिन सक्छ भन्ने हेक्का राखी अपाङ्गता समावेशी स्वास्थ्य, पुनर्स्थापना र सहायक सामग्रीको विकास गर्नमा हामी सबै समयमै सजग हुन जरुरी छ।

**अपाङ्गता भएका व्यक्तिहरुको रोजगार तथा स्वरोजगार प्रवर्धनका लागि विद्धमान कानुनी प्रावधनहरु ।**

प्रदेश औद्योगित व्वयसाय ऐन, २०७६

परिच्छेद- ४ उद्योगराई प्रदान गरिने सहुलियत सम्बन्धी व्वयस्था

१८) थप सुविधा तथा सहुलियत (१) झ) अपाङ्गता भएका व्यक्तिहरुद्वारा संचलित उद्धोग वा दस जना भन्दा बढी अपाङ्गता भएका व्यक्तिहरुलाई रोजगारी दिने उद्धोग

१९) लघु उद्यम, घरेलु तथा साना उद्योगका लागि अन्य सुविधा तथा सहुलियतः (१) प्रचलित कानूनमा जुनसुकै कुरा लेखिएको भए तापनि लघु उद्यम, घरेलु तथा साना उद्योगहरुलाई देहाय बमोजिमका थप सुविधा तथा सहुलियत दिइनेछ ।

(ख) महिला, दलित, अपांगता (फरक क्षमता भएका व्यक्ति), अल्पसंख्यक सीमान्तकृत, तेस्रो लिंगी र वैदेशिक रोजगारीमा गई फर्केका व्यक्तिहरुद्वारा ग्रामिण तथा दुर्गम क्षेत्रमा स्थापना गर्ने लघु उद्यम, घरेलु र साना उद्योग तथा सहकारी संस्थाद्वारा सञ्चालन हुने उद्योगलाई लगानीको बीस प्रतिशत बीउ पुँजी (सिड क्यापिटल) को रुपमा प्रदेश सरकारले तोके बमोजिम अनुदान दिन सक्नेछ,

ज) प्रचलित कानुनमा जुन सुकै कुरा लेखिएको भएता पनि सहकारी संस्थाले संचालन गर्ने उद्धोग व्यवसायलाई देहाय बमोजिम छुट, सुवीधा र सहुलियत प्राप्त हुने छ ।

(४) प्रदेश सरकार वा स्थानीय तहले विपन्न ग्रामिण महिला, (फरक क्षमता) भएका व्यक्ति, मुक्त कमैया, मुक्त हलिया, भूमिहीन कृषक, बेरोजगार, श्रमिक र दलित तथा अल्पसंख्यक जातजाति समेतका सीमान्तकृत समूहको सहकारी खेतिपाती वा सदस्यको श्रम वा सीपमा आधारित स्वरोजगारीका उद्योग धन्दा प्रवर्धन गर्न प्रचलित कानून बमोजिम लाग्ने प्रदेश स्तरीय कर आंशिक वा पूरै छुट दिन, बीउ पुँजी, लागत सहभागिता अनुदान सहुलियतपूर्ण ऋण लगायतको विशेष वित्तीय सुविधा तथा प्राविधिक टेवा प्रदान गर्न सक्नेछ,

अनुशुची २

दफा १५ को उऩदफा (१) को खण्ड (ख) सँग सम्बन्धीत घरेलु उद्धोग

१६) अपाङ्गता भएका व्यक्तिहरुले प्रयोग गर्ने साधन र तथा उपकरण मर्मत उद्योग ।

औधोगिक व्यवसाय ऐन २०७६

परिच्छेद ५ उद्धोगलाई प्रदान गरिने प्रोत्साहन छुट, सुवीधा र सहुलियत सम्बन्धी व्यवस्था

२४) आयकर सम्बन्धी छुट, सुविधा र सहुलियत

२) (१) ङ) देहायका संख्यामा नेपाली नागरिकलाई रोजगाररी दिने देहायका उद्योगलाई देहाय बमोजिमको छुट सुविधा प्रदान गरिने–

३) उपदफा (१) वा (२) बमोजिम रोजगारीप्राप्त नेपाली नागरिकहरुमध्ये कम्तीमा पचास प्रतिशत (५०%) महिला, दलित वा अपाङ्गता भएका व्यक्तिहरु रहेमा त्यस्तो उद्योगलाई सो वर्षको आयमा लाग्ने करमा थप पन्ध्र प्रतिशत ।

अनुशुची ९

(दफा १९ सँग सम्बन्धित)

राष्ट्रिय प्राथमिकता प्राप्त उद्धोग

८) स्वदेशी चुनढुङ्गा प्रयोग गरी क्लिंकर तथा सिमेण्ट उत्पादन गर्ने उद्योग, लेदो रेशा (पल्प) तथा कागज, चिनी, रासायनिक मल (मिश्रण बाहेक), प्राङ्गारिक मल, जुत्ता चप्पल, धागो उत्पादन सम्बन्धी, पशुपालन, माछा पालन, कुखुरा पालन र मौरी पालन सम्बन्धी, पुष्प खेती (फ्लोरिकल्चर), स्वदेशी कच्चा पदार्थमा आधारित रबरको प्रारम्भिक प्रशोधन र रबरजन्य वस्तुको उत्पादन, धूलो दूध, औषधि उत्पादन, फोहोरमैला तथा खेर गएको वस्तुको प्रशोधन, इन्धन बचत गर्ने उपकरण उत्पादन गर्ने उद्योग, प्रदूषण कम गर्ने उपकरण उत्पादन गर्ने उद्योग र अपाङ्गहरुले प्रयोग गर्ने साधन तथा उपकरण उत्पादन गर्ने उद्योग, कृषि यन्त्र उपकरण तथा औद्योगिक मेसिनरी बनाउने उद्योग, विद्युतबाट चल्ने सवारी साधनहरु उत्पादन गर्ने उद्योग, सर्पदंशको औषधि बनाउने उद्योग, आँखाको कृतिम लेन्स उत्पादन गर्ने उद्योग, काठमाडौँ उपत्यका, महानगरपालिका क्षेत्र र तराई क्षेत्रका उपमहानगरपालिका क्षेत्रबाहिर स्थापना हुने अस्पताल, नर्सिङ होम, पशु अस्पताल एवं चिकित्सालय, स्वास्थ्य परीक्षण सेवा, स्वास्थ्य प्रयोगशाला, जैविक अनुसन्धानशाला र शिक्षण एवं प्रशिक्षण संस्थाहरु,

सहकारी ऐन २०७४

परिच्छेद १३ चुट, सुविधा र सहुलियत

७८. चुट, सुविधा र सहुलियत (७) नेपाल सरकार, प्रदेश सरकार वा स्थानीय तहले विपन्न ग्रामिण महिला, अपाङ्गता भएका व्यक्ति, मुक्त कमैया, मुक्त हलिया, भूमिहीन कृषक, बेरोजगार, श्रमिक र दलित तथा अल्पसंख्यक जातजाति समेतका सीमान्तकृत समूहको सहकारी खेतिपाती वा सदस्यको श्रम वा सीपमा आधारित स्वरोजगारीका उद्योग धन्दा प्रवर्धन गर्न प्रचलित कानून बमोजिम लाग्ने जुनसुकै कर आंशिक वा पूरै छुट दिन, बीउ पुँजी, लागत सहभागिता अनुदान सहुलियतपूर्ण ऋण लगायतको विशेष वित्तीय सुविधा तथा प्राविधिक टेवा प्रदान गर्न सक्नेछ ।

अपाङ्गता भएका व्यक्तिहरुको अधिकार सम्बन्धी ऐन २०७४

परिच्छेद ३ अपाङ्गता भएका व्यक्तिको अधिकार

८) भेदभाव बिरुद्धको अधिकार (२) कसैले पनि अपाङ्गता भएका व्यक्तिलाई शैक्षिक संस्थामा भर्ना गर्न, बैङ्क तथा वित्तिय संस्थाबाट धितो राखी वा नराखी ऋण लिँदा वा अन्य वित्तिय कारोबार गर्न, कुनै रोजगारीका लागि छनौट गर्दा वा शुल्क लिई वा नलिई सार्वजनिक रुपमा उपलब्ध गराइएका कुनै पनि सेवा, सुविधा प्रदान गर्दा अपाङ्गताका आधारमा कुनै पनि प्रकारको भेदभाव गर्न पाइने छैन ।

परिच्छेद–६ सीप विकास तथा रोजगारी

२४) व्यवसायिक तालिम तथा स्वरोजगारः (१) नेपाल सरकारले अपाङ्गता भएका व्यक्तिको सीप अभिवृद्धि गरी व्यवसायिकता विकास तथा स्वरोजगारीको अवस्था सृजना गर्न व्यवसायिक तालिम उपलव्ध गराउनेछ ।

(२) नेपाल सरकाले विभिन्न पेशा वा व्यवसाय गर्न चाहाने अपाङ्गता भएका व्यक्तिलाई निजमा रहेको सीप, क्षमता तथा पेशा, व्यवसायका लागि निजले तयार गरेको प्रस्तावनाका आधारमा तोकिए बमोजिम सहुलियत दरमा ऋण उपलव्ध गराउने व्यवस्था गर्नेछ ।

अपाङ्गता भएका व्यक्तिको अधिकार सम्बन्धी नियमावली, २०७७

परिच्छेद–६ सीप विकास तथा रोजगारी

२२. ऋण उपलब्ध गराउने: (१) नेपाल सरकारले पेशा वा व्यवसाय गर्न चाहने पूर्ण अशक्त र अति अशक्त अपाङ्गता भएका व्यक्तिमा रहेको सीप, क्षमता तथा पेशा व्यवसायका लागि निज वा निजको परिवारको सदस्य वा संरक्षकले तयार गरेको प्रस्तावको आधारमा बैक तथा वित्तिय संस्थाबाट नेपाल सरकारको जमानतमा वा बिना धितो सुहुलियत ब्याजदरमा ऋण उपलब्ध गराउने व्यवस्था गर्नेछ ।

**अपाङ्गता खेलकुद बारे राष्ट्रिय खेलकुद परिषदका सदस्य सचिव टंकलाल घिसिङसँग छलफल ।**

**नबराज सोती ।**

**१२ असार २०८०, काठमाण्डौँ ।**

नेपाल स्पाइनल इन्जुरी खेलकुद संघको टिमले राष्ट्रिय खेलकुद परिषदका सदस्य सचिव टंकलाल घिसिङलाई भेटी अपाङ्गता खेलकुद र अपाङ्गता भएका खेलाडीहरुले भोग्नु परेको समस्याको बारेमा जानकारी गराउदै ज्ञापन पत्र बुझाइएका छन् । यसैगरी राष्ट्रिय खेलकुद परिषद मानवमैत्री नभएको र अपाङ्गता भएका व्यक्तिहरु काम विशेषले परिषद पुग्दा सम्बन्धित व्यक्तिलाई भेट्न ग्राउण्ड फ्लोरमै बस्नु पर्ने बाध्यता रहेको नेपाल स्पाइनल इन्जुरी खेलकुद संघले बुझाएको ज्ञापनपत्रमा छ । अपाङ्गता भएका व्यक्तिहरुलाई स्वनिर्भरतापूर्वक जिवनयापन गर्न तथा जिवनका हरेक पक्षमा पूर्णरुपमा सहभागि हुन सक्ने गरि सक्षम बनाउन, सरकारी तथा गैरसरकारी भौतिक संरचना अपाङ्गता भएका व्यक्तिको लागि सहज आवगमन र उपयोगको लागि अवरोध हटाई, पहुँचमा वृद्धि गरि बिकास प्रक्रियामा पुर्ण र प्रभावकारी रुपमा सहभागी गराउन नेपाल स्पाइनल इन्जुरी खेलकुद संघको समूहले परिषदका सदस्य सचिव टंकलाल घिसिङलाई बताएको सहभागी मध्यका एकले बताउनुभएको छ ।

जवाफमा परिषदका सदस्य सचिव टंकलाल घिसिङले अपाङ्गता भएका व्यक्तिहरुको पहुँयुक्तताको विषयलाई ध्यानमा राख्दै चाडै नै लिफ्टको व्यवस्था गर्ने प्रतिबद्दता व्यक्त गर्नुभएको थियो । “बजेटको अभावका कारण बिना प्रशिक्षण पनि नेपाली अपाङ्गता खेलाडीले अपाङ्गता खेलकुदलाई अन्तर्राष्ट्रिय स्तरमा चिनाउन सफल भएकोमा पनि खुशी ब्यक्त गर्न चाहन्छु । अब आउने दिनमा अपाङ्गता खेलकुदलाई अझै सुदृढ गरेर अघि बढ्ने, आवश्यक अपाङ्गता खेलकुद निर्देशिकाहरु बनाई अपाङ्गता खेलकुदलाई अगाडि बढाउने काममा हामी लाग्नेछौँ । सदस्य सचिव घिसिङले बताउनुभयो ।

**गोकर्णेश्वर नगरपालिका वडा ५ र ६ मा अपाङ्गता भएका व्यक्तिहरुको स्वावलम्बन समुह गठन ।**

**२१ असार २०८०, गोकर्णेश्वर ।**

**नबराज सोती ।**

अपाङ्गता भएका महिलाहरुको महासंघ नेपालको आयोजना तथा युएसएडको सहयोग एवम् डि डि पि युकेको समन्वय साथै नेपाल अपाङ्ग मानव अधिकार केन्द्रको नेतृत्वमा सन्चालित सक्क्षम सेन्ट्रल कार्यक्रम अन्तर्गत गोकर्णेश्वर नगरपालिका वडा नम्बर ५ र ६ मा अपाङ्गता सम्बन्धि अभिमुखीकरण तथा अपाङ्गता भएका व्यक्तिहरुको जीविकोपार्जन कार्यक्रमका लागि स्वावलम्बन समुहहरु गठन भएका छन् ।

अपाङ्गता भएका महिलाहरुको महासंघ नेपालका अध्यक्ष निर्मला धितालको अध्यक्षता तथा गोकर्णेश्वर नगरपालिका वडा नम्बर ५ वडा अध्यक्ष नारायण बहादुर सुवेदीको प्रमुख आतिथ्यतामा सम्पन्न भएको कार्यक्रममा गोकर्णेश्वर नगरपालिका वडा नम्बर ५ वडा सदस्य श्री बहादुर योगी, नेपाल अपाङ्ग मानव अधिकार केन्द्रका कार्यकारी निर्देशक जगदिश प्रसाद अधिकारी, युएसएड नेपालका प्रतिनिधि निरुपमा राई र राधिका श्रेष्ठ, नेपाल अपाङ्ग संघ खगेन्द्र नवजिवन केन्द्रका कोषाध्यक्ष रामप्रसाद कोइराला, नेपाल अपाङ्ग संघकै पूर्व महासचिव यज्ञप्रसाद उप्रेती र निवर्तमान कोषाध्यक्ष नाम्गेल शेर्पा, अष्टाबक्र वचत तथा ऋण सहकारी सस्था लिमिटेडका व्यवस्थापक बिधुर कुमार थापा, नेपाल अपाङ्ग मानव अधिकार केन्द्रका कानुनी सल्लाहकार प्रकृती भण्डारी लगायतको आतिथ्यता रहेको थियो । कार्यक्रमको उदेश्यमाथि स्पष्ट पार्नुहुदै अपाङ्गता भएका महिलाहरुको महासंघ नेपालका अध्यक्ष निर्मला धिताले अपाङ्गता भएका व्यक्तिहरुलाई समूहमा संगठित गर्दै आयआर्जनका कार्यक्रममा जोडि आत्मनिर्भर नागरिक बनाउनु रहेको बताउनुभएको थियो ।

कार्यक्रमको उद्घाटन गर्नुहुदै कार्यक्रमका प्रमुख अतिथि समेत रहनुभएका गोकर्णेश्वर नगरपालिका वडा नम्बर ६ का वडा अध्यक्ष नारायण बहादुर सुवेदीले उक्त निर्माण भएका समूहहरुलाई स्थानिय तहको नाताले आवश्यक सम्पूर्ण सहकार्य एवम् सहयोगका लागि नगरपालिका र वडाको तर्फबाट तयार रहेको प्रतिबद्दता व्यक्त गर्नुभएको थियो ।

वडा नम्बर ५ अन्तर्गत गठन भएको पारिजात अपाङ्गता भएका व्यक्तिहरुको स्वाबलम्बन समूहको अध्यक्षमा सरस्वती चौलागाई सचिवमा सोमनाथ राई र ज्योति थापा कोषाध्यक्षमा हुनुहुन्छ । यो समूहमा पदाधिकारी सहित १४ जना सदस्य रहनुभएको छ ।

यसैगरी वडा नम्बर ६ अन्तर्गत २० सदस्यीय गठन भएको जोरपाटी अपाङ्गता भएका व्यक्तिहरुको स्वालम्बन समूह “ख” को अध्यक्षमा खुम बहादुर पाण्डे रहनुभएको छ भने सचिवमा जेनिषा कठायत र कोषाध्यक्षमा सावित्रा राई रहनुभएको अपाङ्गता भएका महिलाहरुको महासंघ नेपालका सामाजिक परिचालिका अम्बिका कुइकेलले बताउनुभएको छ ।

**क्लिनिक वान र बहिरा तथा सुस्त श्रवण संघ बिच बहिरा व्यक्ति बिच नि:शुल्क सेवा प्रदान गर्ने सम्झौता ।**

**२१ असार २०८०, गोकर्णेश्वर ।**

**नबराज सोती ।**

जावलाखेलस्थित क्लिनिक वानले श्रवणशक्ति गुमाएकाहरूको उपचारको सहजताका लागि दोभासे नै राखेर उपचार सेवा दिने भएको छ । श्रवणशक्ति गुमाएका वा कम श्रवणशक्ति भएका व्यक्तिहरूका लागि केन्द्रित गरेर क्लिनिक वान र राष्ट्रिय बहिरा तथा सुस्त श्रवण संघबीच क्लिनिक वानमा दोभासे राखेर उपचार गराने सम्झौता भएको छ । क्लिनिक वानले श्रवणशक्ति गुमाएकाहरूको उपचारमा समेत सहज होस् भन्ने उद्देश्यले सो व्यवस्था गरेको क्लिन वानका सञ्चालक रघु राणाले जानकारी दिए । ‘दोभासेको प्रयोगले उनीहरूले सही परामर्श पाउनेछन् । जसका कारण उनीहरूमा स्वास्थ्यसम्बन्धी विश्वास बढ्नेछ । हामीले उनीहरूको मर्कालाई बुझेर यो थालनी गरेका हौं,’ राणाले भने । श्रवणशक्ति गुमाएकाहरूलाई विभिन्न परीक्षणको सेवामा २५ छुटको समेत व्यवस्था गरिएको राणाले बताए । त्यस्तै, औषधि र खोपमा १० प्रतिशत र राष्ट्रिय बहिरा तथा सुस्त श्रवण संघको सिफारिसपत्र ल्याएर आउनेहरूको हकमा भने सम्पूर्ण सेवा नि:शुल्क हुने राणाले बताए । क्लिन वान २०७२ सालदेखि सञ्चालनमा आएको हो । सुरुमा जाउलाखेलबाट स्वास्थ्य सेवा थालनी गरेको क्लिन वानले २ वर्षअघि भक्तपुरमा पनि आफ्नो शाखा विस्तार गरेको छ । अहिले क्लिनिक वानबाट ३ दर्जनभन्दा बढी विशेषज्ञ चिकित्सकहरूले बिरामीलाई सेवा दिँदै आएका छन् ।

**हेरचाह तथा दिसा पिसाब व्यवस्थापन सम्बन्धी अन्तरक्रिया ।**

**२८ असार २०८०, काठमाण्डौँ ।**

**नबराज सोती ।**

स्पाइनल कर्ड इन्जुरी खेलकुद संघले काठमाडौँमा मेरुदण्ड पक्षघात अपाङ्गता भएका व्यक्तिहरूका लागि स्वयम् हेरचाह र दिसा पिसाब व्यवस्थापनका सम्बन्धमा अन्तरक्रिया कार्यक्रम सम्पन्न भएको छ ।

एविलिज फाउन्डेसनको सहयोगमा आयोजना गरिएको उक्त कार्यक्रममा DPOD का नेपाल प्रतिनिधि रेणु लोहनीले अन्य अपाङ्गता भएका व्यक्तिहरूको तुलनामा मेरुदण्ड पक्षघात अपाङ्गता भएका व्यक्तिहरूको छुट्टै समस्याहरू हुने र ती समस्याहरूको समाधानका लागि सरोकारवाला निकायहरूको ध्यान केन्द्रित गर्नु पर्ने धारणा राख्नुभएको थियो । मेरुदण्ड पक्षघात अपाङ्गता भएका व्यक्तिहरूलाई छुटै वर्गीकरण भित्र राख्नु पर्ने, स्वास्थ्य उपचार, सरसफाइ, हेरचाह, दिसा पिसाब व्यवस्थापन लगायतका विषयमा स्वयम् व्यक्तिहरूलाई समय समयमा तालिम दिनु पर्ने धारणा राख्नुभएको थियो ।

त्यसै गरी एविलिज फाउन्डेसनका राष्ट्रिय संयोजक डा.विरेन्द्ररज पोखरेलले स्पाइनल कर्ड इन्जुरी अपाङ्गता भएका व्यक्तिहरूको अवस्थाका बारेमा सबैले जानकारी पाउनु पर्ने, उहाँहरूको स्वास्थ्य उपचारका लागि नेपाल सरकारले विभिन्न समयमा गरेको निर्णय तथा व्यवस्थाको पूर्ण रूपमा कार्यान्वयन गर्नका लागि सम्बन्धित निकायहरूको ध्यान केन्द्रित गराउनु पर्ने बताउनु भएको थियो ।

मेरुदण्ड पक्षघात अपाङ्गता भएका व्यक्तिहरूको स्वयम् हेरचाह तथा दिसा पिसाब व्यवस्थापनका विषयमा जानकारी गराउने, सिकाउने उद्देश्यले आयोजना गरिएको कार्यक्रममा स्पाइनल कर्ड इन्जुरी पुनर्स्थापना केन्द्रका मेडिकल निर्देशक डा. राजु ढकालले स्पाइनल कर्ड इन्जुरीका विषयमा जानकारी दिँदै स्पाइनल कर्ड इन्जुरीका विभिन्न विषयहरूमा प्रस्तुतीकरण गर्नु भएको थियो ।

कार्यक्रममा आयोजक संस्था स्पाइनल कर्ड इन्जुरी खेलकुद संघका अध्यक्ष देवी आचार्यले मेरुदण्ड पक्षघात अपाङ्गता भएका व्यक्तिहरूको विषयमा समाजमा सबैलाई जानकारी गराउनु पर्ने, आफ्नो स्याहार सुसारका लागि के कस्ता उपयाहरु अपनाउनु पर्ने भनेर सचेत हुनु पर्ने, दिसा पिसाब व्यवस्थापनका विषयमा चासो राखी विशेषज्ञयहरुसँग जानकारी लिनु पर्ने र उक्त जानकारीको उपयोग पनि गर्नु पर्ने कुरामा जोड दिनु भयो । साथै यस कार्यक्रममा प्रस्तुतीकरणका क्रममा गराइएका जानकारीहरूलाई उपयोग गर्न पनि आग्रह गर्नु भयो ।

कार्यक्रममा २० जना मेरुदण्ड पक्षघात अपाङ्गता भएका व्यक्तिहरूको सहभागिता रहेको थियो ।

**अपाङ्गता भएका व्यक्तिहरुको अधिकार सम्बन्धी महासन्धीको कार्यान्वयन अनुगमन प्रतिवेदन सार्वजनिक ।**

**३ साउन २०८०, काठमाण्डौँ ।**

**नबराज सोती ।**

राष्ट्रिय अपाङ्ग महासंघ नेपालले अपाङ्गता भएका व्यक्तिहरुको अधिकार सम्बन्धी महासन्धी (UNCRPD) २००६ को कार्यान्वयन अनुगमन (संघीय तह) संक्षिप्त प्रतिवेदन एक समारोहका बिच काठमाण्डौमा सार्वजनिक गरेको छ । राष्ट्रिय अपाङ्ग महासंघ नेपालका संघीय अध्यक्ष देवीदत्त आचार्यको अध्यक्षता तथा समावेशी आयोगका सदस्य हरिदत्त जोशीको प्रमुख आतिथ्यतामा सम्पन्न भएको कार्यक्रममा महिला आयोगका सदस्य विध्या सिन्हा, योजना आयोगका सह सचिव डा किरण रुपाखेति, साझेदार संस्था डिपिओडी तथा एफएफओ प्रतिनिधि रेनु लोहनी, श्रम तथा सामाजिक सुरक्षा मन्त्रालय सहसचिव डण्डुराज घिमिरे, भौतिक पुर्वाधार तथा यातायात मन्त्रालय सहसचिव रघुराम विष्ट, सर्वोच्च अदालत सह रजिष्ट्रार राम प्यारी सुनुवार, महिला बालबालिका तथा जेष्ठ नागरिक मन्त्रालय प्रतिनिधि प्रतिभा राई, मानव अधिकार आयोग जेष्ठ नागरिक तथा अपाङ्गता फोकल पर्सन कल्पना नेपाल आचार्य, स्वास्थ्य विभागका प्रतिनिधि डा प्रशन्न नापित, युवा तथा साना व्यवसायी स्वरोजगार कोषका प्रतिनिधि लोक बहादुर खड्का लगायतको उपसस्थिति रहेको थियो ।

कार्यक्रममा अपाङ्गता क्षेत्रका विज्ञ एवम् राष्ट्रिय अपाङ्ग महासंघ नेपालका निवर्तमान प्रशाशकीय प्रमुख मनिष प्रसाईले अपाङ्गता भएका व्यक्तिहरुको अधिकार सम्बन्धी महासन्धी(UNCRPD) २००६ को कार्यान्वयन अनुगमन सार्वजनिकिकरण गर्नुभएको थियो । उक्त प्रतिवेदनमाथि राष्ट्रिय अपाङ्ग महासंघ नेपालका पुर्व अध्यक्ष एंव वर्तमान सल्लाहकार डा विरेन्द्रराज पोख्रेलले संक्षेपिकरण गर्नुभएको थियो ।

उक्त कार्यक्रममा अपाङ्गता भएका व्यक्तिहरुको संघ संस्थाका प्रमुख तथा प्रतिनिधिहरुले महासन्धी कार्यान्वयनको अवस्था दयनिय भएकाले यसमा नेपाल सरकार र यसका निकायहरु गम्भीर भएर लाग्नुपर्ने आवाज उठाउनुभएको थियो ।

कार्यक्रममा विभिन्न सरकारी निकायको तर्फबाट उपस्थित प्रतिनिधिहरुले उक्त महासन्धिको कार्यान्वयनमा गर्न नसकेका कार्यहरु आगामी दिनमा अघि बढाउने प्रतिबद्धता व्यक्त गर्नुभएको थियो ।

**शिक्षामन्त्री राईलाई अपाङ्गता भएका शिक्षक तथा कर्मचारीहरुको सवालमा ध्यानाकर्षण ।**

**४ साउन २०८०, काठमाण्डौँ ।**

**नबराज सोती ।**

निकट भविष्यमा शंशोधित शिक्षा ऐन २०८० संसदमा पेश हुन गइरहेको पुर्वसन्ध्यामा राष्ट्रिय अपाङ्ग महासंघ नेपालले देश भरि रहेका समग्र अपाङ्गता भएका शिक्षक तथा कर्मचारीहरुको आवश्यकतालाई ध्यानमा राखि महासंघका संघीय अध्यक्ष देवीदत्त आचार्यको नेतृत्वमा गएको प्रतिनिधि मण्डल र विशेष शिक्षा संघर्ष समितिको नेतृत्वकोमा गएको प्रतिनिधि मण्डलले छुट्टाछुट्टै शिक्षा तथा विज्ञान प्रविधी मन्त्री अशोक राईलाई ध्यानाकर्षण गराइएको छ ।

उक्त छलफलमा शिक्षा ऐन नआउदा अपाङ्गता भएका शिक्षक कर्मचारीहरुले भोगेका समस्याहरु र विशेष विद्यालयमा अध्यापनरत शिक्षक कर्मचारीहरु एंव राहत र अस्थायी करारमा रहेका शिक्षक कर्मचारीहरुको समेत समस्या अवगत गराइएको थियो ।

ध्यानार्कषण पत्र बुझ्दै मन्त्री राईले उक्त समस्याहरुमा गम्भिरता पुर्वक अगाडि बढ्ने विश्वास व्यक्त गर्नुभएको थियो ।

**१० दिने पँहुँचयुक्त सब्यपुस्तक उत्पादनगर्नकालागि डेजि प्रविदिबाट रेकडिङ र इडिटिङ तालिम सम्पन्न ।**

**४ साउन २०८० । झापा ।**

**अपाङ्ग आवाज संवाददाता ।**

नेत्रहिन युवा संघ नेपाल झापाको आयोजनामा १० दिने पहुँचयुक्त सब्यपुस्तक उत्पादनगर्नका लागि डेजि प्रविधिबाट रेकडिङ र इडिटिङ तालिमको आयोजना गरिएको छ ।

यस तालिमबाट एक जना उत्क्रीस्ट ब्यक्तिलाइ स्रब्य पुस्तकालयमा सोरोजगारबनाइ द्रिस्टि सम्बन्धि अपाङ्गता भएका ब्यक्तिहरुलाइ समयमै पढ्नकालागि स्रब्यपुस्तक उपलग्ध गराउने रहेकोछ ।

जम्मा १० सहभागिहरु उक्त तालिमलिनेछन भने तालिमको सहजिकरण कास्कि अडियो पुस्तकालयका बेवस्थापक छबि आले ज्यू ले सहजिकरण गर्नुहुनेछ ।

**अपाङ्गता भएका लैङ्गिक तथा यौनिक अल्पसंख्यकको अधिकारका विषयमा अभिमुखिकरण ।**

**भूमिकला पौडेल ।**

**६ साउन २०८०, काठमाण्डौँ ।**

रेन्बो डिसेबिलिटी नेपाल तथा राष्ट्रिय शारीरिक अपाङ्ग संघ–नेपालको संयुक्त आयोजनामा अपाङ्गता भएका लैङ्गिक तथा यौनिक अल्पसंख्यक व्यक्तिहरूको अधिकारका विषयमा अभिमुखिकरण तथा अन्तरक्रिया कार्यक्रम राजधानीमा सम्पन्न भएको छ । अपाङ्गता भएका लैङ्गिक तथा यौनिक अल्पसंख्यक व्यक्तिहरूको अधिकारका विषयमा कतैबाट पनि आवाज नउठेको सन्दर्भमा उनीहरूको अधिकारका विषयमा अभिमुखिकरण गर्ने उद्धेश्यले सो कार्यक्रमको आयोजना गरिएको हो ।

रेन्बो डिसेबिलिटी नेपालका अध्यक्ष आदित्य राईले अपाङ्गता भएका व्यक्तिहरूको सन्दर्भमा होस अथवा लैङ्गिक तथा यौनिक अल्पसंख्यक व्यक्तिहरूको अधिकारका विषयमा आवाज उठाउँदा होस, कहिँकतैँबाट पनि अपाङ्गता भएका लैङ्गिक तथा यौनिक अल्पसंख्यक व्यक्तिहरूको अधिकारका विषयमा आवाज नउठ्ने गरेको गुनासो गर्दै उनीहरूको अधिकारको पनि सम्मान हुनुपर्ने र सबै क्षेत्रबाट समावेशिताको लागि पहल गर्नुपर्नेमा जोड दिए ।

सो कार्यक्रममा एक त अपाङ्गता, त्यसमा पनि लैङ्गिक तथा यौनिक अल्पसंख्यक वर्गभित्र परेको कारणले अपाङ्गता भएका लैङ्गिक तथा यौनिक अल्पसंख्यक व्यक्तिहरूले आफ्नो पहिचान लुकाएर बस्न बाध्य हुनुपरेको र पहिचान खुलेकाहरूले पनि समाजमा अपमानित हुनुपरेको तथा विभिन्न विभेदहरू सहेर बस्नु परेको अवस्था भएको हुँदा उनीहरूको अधिकार तथा आत्मसम्मानका लागि सबैतिरबाट आवाज उठ्नु पर्ने विषयमा व्यापक छलफल गरिएको थियो ।

**अपाङ्गता भएका व्यक्तिको अधिकार एवम् विद्यमान ऐन कानुनका सम्बन्धमा सिन्धुपाल्चोक जिल्लामा सचेतनामूलक कार्यक्रम सम्पन्न ।**

**७ साउन २०८०, चौतारा ।**

**नबराज सोती ।**

नेपाल सरकार महिला बालबालिका तथा जेष्ठ नागरिक मन्त्रालयको आयोजनामा अपाङ्गता भएका व्यक्तिको अधिकार एवम् विद्यमान ऐन कानुनका सम्बन्धमा सचेतनामूलक कार्यक्रम बागमती प्रदेश अन्तर्गत सिन्धुपाल्चोक जिल्लाको चौतारामा सम्पन्न भएको छ ।

महिला बालबालिका तथा जेष्ठ नागरिक मन्त्रालयका उपसचिव एवम् अपाङ्गता अधिकार प्रवर्धन शाखाका शाखा प्रमुख जमुना मिश्रको अध्यक्षता तथा चौतारा साँगाचोकगढी नगरपालिका उपप्रमुख सिता थापाको प्रमुख आतिथ्यता रहेको उक्त १ दिने सचेतनामूलक कार्यक्रममा राष्ट्रिय अपाङ्ग महासंघ नेपाल बागमती प्रदेशका अध्यक्ष आश्विन लम्साल, साँगाचोकगढी नगरपालिकाका सामाजिक विकास शाखा प्रमुख दुर्गा प्रसाद ढुङ्गेल, महिला बालबालिका तथा जेष्ठ नागरिक मन्त्रालयका उपसचिव एवम् अपाङ्गता अधिकार प्रवर्धन शाखाका शाखा अधिकृत प्रतिभा राई, नेपाल अपाङ्ग मानव अधिकार केन्द्रका कार्यकारी निर्देशक जगदीश प्रसाद अधिकारी लगायतको आतिथ्यता रहेको थियो भने जिल्लाका विभिन्न पालिकाका सामाजिक विकास शाखाका प्रमुख एवम् प्रतिनिधि, जिल्ला प्रशाशन कार्यालय सिन्धुपाल्चोकका प्रतिनिधि तथा जिल्ला भरि रहेका अपाङ्गता क्षेत्रमा क्रियाशिल संघ सस्थाका प्रतिनिधिहरुको सहभागिता रहेको थियो ।

कार्यक्रममा प्रस्तुतीकरण गर्नुहुदै नेपाल सरकार महिला बालबालिका तथा जेष्ठ नागरिक मन्त्रालयको अपाङ्गता अधिकार प्रवर्धन शाखाका शाखा प्रमुख जमुना मिश्रले मन्त्रालयले अपाङ्गताका सवालमा गरिरहेका कामहरु र आगामी योजनाका बारे जानकारी गराउनुभएको थियो ।

त्यसैगरी प्रस्तुतीकरणकै क्रममा साँगाचोकगढी नगरपालिकाका सामाजिक विकास शाखा प्रमुख दुर्गा प्रसाद ढुङ्गेलले नगरपालिकाकाको तर्फबाट अपाङ्गताको सवालमा भएका प्रयासहरु र अपाङ्गता परिचयपत्र वितरण बारे पनि कार्यक्रममा उठेका प्रश्नहरुलाई सम्बोधन गर्नुभएको थियो ।

कार्यक्रमलाई सम्बोधन गर्नुहुदै प्रमुख अतिथि समेत रहेका चौतारा साँगाचोकगढी नगरपालिका उपप्रमुख सिता थापाले अपाङ्गताका सवालमा आगामी बजेटमै केहि कार्यक्रमहरु तर्जुमा गर्ने प्रतिबद्दता व्यक्त गर्नुभएको थियो । साथै उपप्रमुख थापाले अपाङ्गता भएका व्यक्तिहरुको मुल मुद्दा आर्थिक शसक्तिकरणको भएकाले यस सवालमा पनि नगरपालिकाले विभिन्न शिपमुलक तालिमहरु प्रदान गर्दै आएको जानकारी दिनुभएको थियो ।

कार्यक्रममा करिब ३० भन्दा बढिको सहभागिता रहेको थियो । अधिकाशं सहभागी प्रतिनिधिहरुले सो कार्यक्रमले अपाङ्गताका सवालमा राष्ट्रिय अन्तराष्ट्रिय रुपमा बनेका ऐन कानुन तथा अधिकार हरु बारे जानकारी हुने अवसर प्राप्त भएकोमा मन्त्रालयलाई धन्यवाद व्यक्त गर्नुभएको थियो ।

**‘अपाङ्गतामैत्री भएन सभाहल, ह्वीलचियरमा जान सकिँदैन ।**

**१४ साउन २०८० तनहुँ । रासस ।**

**अपाङ्ग आवाज संवाददाता ।**

तनहुँको व्यास नगरपालिका–३ मा निर्माणाधीन सभाहल अपाङ्गतामैत्री नभएको अधिकारकर्मीले गुनासो गरेका छन् ।जिल्लाकै ठूलो आयोजनामध्येको एक सभाहललाई अपाङ्गतामैत्री नबनाइएको अपाङ्गताको क्षेत्रमा काम गरिरहेका अधिकारकर्मीको भनाइ छ ।

संघीय सरकारको आर्थिक सहयोगमा निर्माणको अन्तिम चरणमा पुगेको सभाहलमा अपाङ्गता भएका व्यक्तिलाई जानै मुस्किल रहेको अपाङ्गताको क्षेत्रमा काम गरिरहेको सहृदयी मञ्च तनहुँका अध्यक्ष सावित्री सुवेदीले बताइन् । उनले भनिन्, ‘सभाहलको कुनै पनि संरचना अपाङ्गतामैत्री छैन, ह्वीलचियर जान मिल्दैन । हरेक सरकारी भवन अपाङ्गतामैत्री बनाइने भनिन्छ तर व्यवहारमा कार्यान्वयन भएको छैन ।’

सभाहलको प्रवेशद्वारमा अपाङ्गता प्रवेशका लागि र्‍याम्प नबनाइएको र शौचालय पनि अपाङ्गतामैत्री नभएको उनको भनाइ छ । उनले भनिन्, ‘सरकारी बजेटबाट निर्मित संरचना नै अपाङ्गतामैत्री नहुनु दुःखद् हो । सरकारी भवन बनाउँदा पूर्ण अपाङ्गतामैत्री बनाउनुपर्छ ।’

अपाङ्गताको अधिकारका लागि काम गर्ने रिसेड तनहुँका अध्यक्ष मदन पौडेल सभाहल सीमित व्यक्तिका लागि मात्रै बनेको गुनासो गरे । उनले भने, ‘भवनको प्रवेशद्वार नै हाम्रा लागि काँडेतार लगाएको महसुस भयो, यति ठूलो सार्वजनिक भवन त्यो पनि अहिलेको जमानामा अपाङ्गतामैत्री नहुनु दुःखद् हो । भवनमा अपाङ्गता भएका व्यक्तिका लागि शौचालयसमेत छैन । मूल हलमा ह्वीलचियर प्रयोग गर्ने व्यक्तिका लागि दर्शकदीर्घामा बस्ने ठाउँ छैन ।’

सरकारी भवन अपाङ्गतामैत्री बनाउनुपर्छ भन्ने सरकारको प्रष्ट निर्देशन रहे पनि व्यवहारमा कार्यान्वयन नभएको उनको भनाइ छ । उनले भने, ‘जिल्ला समन्वय समितिको स्वामित्वमा रहेको भवनलाई पूर्ण मानवमैत्री बनाउन समन्वय समितिले पहल गर्नुपर्छ । अर्कोतिर अपाङ्गता भएका व्यक्तिहरूले खोलेका संस्थाका पदाधिकारीहरू सङ्गठित भएर आवाज बुलन्द पार्नुपर्छ ।’

व्यास नगर अपाङ्गता समन्वय समितिका सदस्य ह्वीलचियर प्रयोगकर्ता कृष्णा थापाले आफूजस्ता ह्वीलचियर प्रयोगकर्ताका लागि सभाहलको संरचनाले अवरोध पुग्ने बताइन् । शहरी विकास तथा भवन निर्माण विभाग संघीय आयोजना कार्यान्वयन इकाई कास्कीमार्फत निर्माण भइरहेको भवन अन्तिम चरणमा पुगेको छ । हाल भवनमा रंगरोगनको काम भइरहेको छ ।

विक्रम संवत् २०७४ माघ २८ गतेदेखि निर्माण शुरू भएको भवन कोरोना त्रासका कारण ढिलाइ भएको थियो । विक्रम संवत् २०७७ असार १५ गतेभित्र सम्पन्न गर्नुपर्ने भवन कोरोनाको चपेटामा परेको थियो । भ्याटबाहेक २३ करोड ६२ लाख ४३ हजार ३३१ रुपैयाँको लागतमा निर्माण भइरहेको भवन विक्रम संवत् २०७७ असार १५ गतेभित्र सम्पन्न गर्ने गरी काठमाडौंस्थित डाँफे/एमए/प्रतिष्ठा जेभीले ठेक्का पाएको थियो । सोही ठाउँमा रहेको पुरानो सभागृह भत्काएर विक्रम संवत् २०७४ माघ २८ गतेदेखि भवन निर्माण शुरू भएको थियो ।

सभाहल निर्माण सम्पन्न भएको मितिदेखि १ वर्षसम्म मर्मतसम्भारको अवधि राखिएको छ । ७५० जना क्षमता भएको सभाहलको बेस ग्राउन्डमा २० कार तथा ७० मोटरसाइकल पार्किङ गर्न सकिनेछ । भवनमा मुख्य सभाहलबाहेक १५० जना क्षमताको सेमिनार हल निर्माण हुनेछ । सभाहल बाहिर फाउन्टेन सहितको विशिष्ट कक्ष (भीआईपी) पार्किङस्थल समेत रहनेछ । सभाहल ५३ मिटर लम्बाइ, १५ उचाइ र २५ दशमलव ५ चौडाइको हुनेछ ।

**प्याराग्लाइडिङपछि दृष्टिविहीन सृष्टिले भनिन्- सपना देख्न आँखा होइन, हिम्मत चाहिन्छ ।**

**नबराज सोती ।**

**२०८० साउन १६ , कास्की ।**

साहसिक खेल प्याराग्लाइडिङ गरेर फेवाताल किनारमा उत्रिएपछि सुनिता दवाडीमा खुसीको सीमा थिएन। पहिलोपटक जीवनमा सोमबार दिउँसो प्याराग्लाइडिङ गरेको अनुभव उनले शब्दमा व्यक्त गर्न सकिरहेकी थिइनन्।

दृष्टिविहीन सुनिता त्रिभुवन अन्तर्राष्ट्रिय विमानस्थलमा टेलिफोन ‘अपरेटर’को काम गर्छिन्। ‘ब्लाइन्ड रक’ संस्थाको सदस्यसमेत रहेकी उनी प्याराग्लाइडिङको अनुभवका लागि आइतबार दिउँसो पोखरा आएकी थिइन्।

पोखरा आएसँगै उनमा प्याराग्लाइडिङ गर्न मौसमले साथ देला कि नदेला भन्ने चिन्ता थियो। जब बिहान उनी ‘टेकअफ’का लागि मान्द्रेढुङ्गा पुगिन्, उनले त्यसपछि आफ्नो खुसी थाम्न सकिनन्। ‘प्याराग्लाइडिङमा उड्ने पहिलादेखिकै योजना थियो कहिले उड्न पाइएला भन्ने लागेको थियो। जाने बेला सहज हुन्छ कि भन्न भनेर मनमा लागिरहेको थियो’, उनले भनिन्, ‘उडेर हावाको प्रेसरले माथिमाथि जाँदा, दिशा परिर्वतन भएको अनुभव गर्न पाइयो। एकदमै रमाइलो लाग्यो।’

पोखराको आकाशमा सुनिताजस्तै सोमबार दुई विदेशीसहित १० दृष्टिविहीनले हावामा कावा खाँदै प्याराग्लाइडिङ गरे। साहसिक खेल प्याराग्लाइडिङ गर्न जो–कोही तत्कालै तयार हुँदैनन्। यसका लागि साहस चाहिन्छ, तर शारीरिक रूपमा फरक क्षमता भएका दृष्टिविहीनले समेत साहसिक खेलकुदको मज्जा लिए। दृष्टिविहीनलाई प्याराग्लाइडिङको अवसर भने ‘ब्लाइन्ड रक्स’ संस्थाले मिलाएको थियो। प्याराइलाइडिङ गर्नेहरु एक/दुई जनाबाहेक सबैको पहिलो अनुभव थियो।

बागलुङकी चाँदनी शर्मा पोखराको पृथ्वीनारायण क्याम्पसमा अध्ययन गर्छिन्। उनीसमेत प्याराग्लाइडिङ गरेपछि उत्साहित थिइन्। उनले कहिल्यै पनि हावामा कावा खाँदै रमाउने कल्पनासमेत गरेकी थिएनन्। उनले भनिन्, ‘आकाशमा उड्ने कहिल्यै कल्पनासमेत गरेकी थिइनँ, नयाँ अनुभव हासिल भयो, मनमा खुसीको सीमा नै छैन।’

चाँदनीले दृष्टिविहीनलाई प्याराग्लाइडिङ गराउने भन्ने केही दिनदेखि नै थाहा पाएकी थिइन्। तर आफूले पाउँछु कि पाउँदिनँ भन्ने उनलाई थाहा थिएन। अघिल्लो दिनमात्र गर्न पाउने भन्ने उनले जानकारी पाइन्। उनले भनिन्, ‘मैले गर्ने भनेर सृष्टि दिदीबाट अघिल्लो दिनमात्र थाहा भयो। आकाशमा उड्ने भनेपछि कस्तो हुने, आकाशमा कस्तो हुन्छ होला भन्ने थियो। तर उडिसकेपछि सबै अनुभव गर्न पाइयो।’

ब्लाइन्ड रक संस्थाकी संस्थापक अध्यक्ष सृष्टि केसीको प्याराग्लाइडिङको दोस्रो अनुभव थियो। उनले नै यस कार्यको अग्रसरता लिइन् र आफ्ना साथीहरूलाई अवसर प्रदान गरेकी थिइन्। सफलतामा पुग्न अपाङ्गता र दृष्टिविहीनताले छेक्दैन भन्ने सन्देश प्रवाह गर्न ‘इन्क्लुसिभ प्याराग्लाइडिङ’ गराइएको केसीले बताइन्।

उनले भनिन्, ‘यो समावेशी पर्यटन प्रवर्द्धन हो। यसबाट सफलतामा पुग्न अपाङ्गता र दृष्टिविहीनताले छैक्दन भन्ने सन्देश दिएको छ। जीवनमा उचाइमा पुग्न सफलता प्राप्त गर्न दृष्टिविहीनतामा सीमित हुन जरुरी छैन। त्यो भन्दा माथि उठ्न सक्छौँ, उड्न सक्छौँ।’

उनको प्याराग्लाइडिङको अनुभवन पनि रोमाञ्चक छ। बादलभित्र हराउँदाको खुसी उनी शब्दमा व्यक्त गर्न सक्दिनन्। उनले भनिन्, ‘मेरो पाइलटले बादल छुवाउन लैजानुभयो। बादलमाथि पुग्ने उचाइमा पुग्ने सपना पूरा भएको छ, म बादललाई स्पर्श गरिरहेकी थिएँ। बादलभित्र हराउँदाको खुसीले मनमा छुट्टै उत्साह र ऊर्जा मिल्यो। जीवनमा सपना देख्न आँखा होइन, हिम्मत र आत्मबल चाहिन्छ र त्यो कहिल्यै पनि अपाङ्गता हुँदैन।’

प्याराग्लाइडिङ पाइलट राम गौतम दृष्टिविहीनलाई उडाएको आफ्नो पहिलो अनुभव रहेको बताए। अन्य सामान्य नागरिकले आफैँले देखेर आनन्दित हुने खुसीमा रमाउने गरे पनि दृष्टिविहीनलाई पाइलटले वर्णन गरिदिँदा उनीहरूमा समेत अन्य नागरिकसरह उत्साहित भएको उनले सुनाए ।

उनले भने, ‘सामान्य नागरिक उडान भर्दा हिमाल, ताल, डाँडाकाँडा देखेर रमाउनुहुन्छ। दृष्टिविहीनलाई हामीले तपाईँ तालमाथि हुनुहुन्छ, बादलभित्र हुनुहुन्छ भनेर वर्णन गर्छौ, यसो भन्दा उहाँहरूसमेत उत्साहित हुनुहुन्छ।

**अपाङ्गता भएका व्यक्तिहरूको राजनीतिक अधिकारका विषयमा अन्तरक्रिया ।**

**१६ साउन २०८०, काठमाडौँ ।**

**नबराज सोती ।**

अपाङ्गता भएका व्यक्तिहरूका लागि स्वाबल्मवन जीवन पद्ती केन्द्र काठमाडैले CFL/FCIL को सहयोगमा क्षमता विकास तथा पैरवीको माध्यमबाट अपाङ्गता भएका व्यक्तिहरूको नागरिक एवं राजनीतिक अधिकारको प्रवर्धन कार्यक्रम अन्तर्गत प्रमुख राजनीतिक दलहरूको विधान तथा घोषणा पत्रहरूमा गरिएको अध्ययन सम्बन्धी अन्तरक्रिया कार्यक्रम आयोजना गरेको छ ।

अपाङ्गता भएका व्यक्तिहरूका लागि स्वाबल्मवन जीवन पद्ती केन्द्र काठमाडौँका परियोजना संयोजक कृष्ण दाहालले उक्त परियोजना अन्तर्गत अपाङ्गता भएका व्यक्तिहरूको राजनीतिक अधिकारका लागि अपाङ्गता भएका व्यक्तिहरू आवद् भएका भातृसंगठनहरुलाई पैरवी तथा वकालतको लागि तालिम सञ्चालन गर्नुका साथै उक्त विषयमा १५ वटा बैठक गरी बैठकबाट आएका सल्लाह सुझावका आधारमा प्रमुख राजनीतिक दलहरूलाई ध्यानाकर्षण पत्र बुझाउने जानकारी दिनुभएको थियो ।

५ विभिन्न राजनीतिक दलका विधान र घोषणा पत्रमा अपाङ्गता समावेशीकरणको अवस्थाका विषषयामा प्रस्तुतीकरण अध्ययन अनुसन्धानकर्ता मनिष प्रसाईले ति राजनितिक दलहरुको विधान र घोषणा पत्रमा अपाङ्गता भएका व्यक्तिहरूको सवाल तथा सेवा सुविधाको व्यवस्थापनको विषयमा अध्ययन अनुसन्धान गरिएको जानकारी दिनुभएको थियो ।

आयोजक संस्था अपाङ्गता भएका व्यक्तिहरूका लागि स्वाबलम्बन जीवन पद्ती केन्द्र काठमाडौँका अध्यक्ष टेक बहादुर गुरुङले अपाङ्गता भएका व्यक्तिहरूको राजनीतिक अधिकारकार सुनिश्चित गर्नका लागि आगामी दिनमा पनि छलफलका कार्यक्रमहरूको आयोजना गर्नु पर्ने बताउँनुहुदै सबै राजनीतिक दलहरूलाई अपाङ्गता भएका व्यक्तिहरूका सवालहरूमा सचेत गराउनु पर्ने आवश्यकता रहेको बताउनु भएको थियो ।

**अपाङ्गता भएका ब्यक्तिहरूको न्यायमा पहुँचको अवरोध पहिचान सम्बन्धि कार्याशाला सम्पन्न ।**

**अपाङ्ग आवाज संवाददाता ।**

**२२ साउन २०८०, जनकपुर ।**

राष्ट्रिय अपाङ्ग महासंघ नेपाल र राष्ट्रिय मानव अधिकार आयोग मधेश प्रदेशको संयुक्त आयोजनामा अपाङ्गता भएका ब्यक्तिहरूको न्यायमा पहुँचको अवरोध पहिचान सम्बन्धि १ दिने कार्याशाला गोष्ठी सम्पन्न भएको छ ।

उक्त कार्यक्रम अपाङ्गता भएका ब्यक्तिहरूको न्यायमा पहुँचका अवरोधहरूको पहिचान गरी उक्त अवरोधहरू हटाउन तथा अपाङ्गता भएका ब्यक्तिहरूको लागि अवरोध हुने न्यायिक प्रणालीहरूमा सुधार गरी न्यायमा पहुँच पुर्याउने उद्देश्यले आयोजना गरिएको हो । सीबीएम ग्लोवल र राष्ट्रिय अपाङ्ग महासंघ नेपालको साझेदारीतामा सञ्चालित हामीलाई पनि समावेश गरू परियोजना अन्तर्गत आयोजना गरिएको उक्त कार्यक्रम राष्ट्रिय मानव अधिकार आयोग प्रमुख मञ्जु खतिवडाको अध्यक्षता र मधेश प्रदेशका मुख्यन्यायधिवक्ता विरेन्द्र ठाकुरको प्रमख आतिथ्यतामा सो कार्यक्रम आयोजना गरिएको हो ।

राष्ट्रिय मानव अधिकार आयोगका अधिकृत रेखा दत्तले सञ्चालन गर्नु भएको सो कार्यक्रमा स्वागत मन्तव्य राष्ट्रिय अपाङ्ग महासंघ नेपालका प्रदेश व्यवस्थापक प्रकाश नेपालीले गर्नु भएको थियो । उक्त मन्तव्य पछि जनवकालत अधिकृत चन्द्र राईले पहुँचयुक्त परीक्षणको उद्देश्य, सार्वजनिक संरचनाहरूको वर्तमान अवस्था र अवरोधमुक्त भौतिक संरचनाका लागि प्राविधिक सुझावहरूको बारेमा प्रस्तुतिकरण गरिएको थियो । सो कार्याशाला गोष्ठीमा राष्ट्रिय मानव अधिकार आयोग प्रमुख मञ्जु खतिवडाले न्यायमा पहुँचका लागि आयोगले गरेको प्रयास तथा अनुसन्धानले उजागर गरेका सवाल र समाधानका उपायहरूको वारेमा सहजिकण गर्नु भएको थियो ।

त्यसैगरी जिल्ला न्यायधिश दुर्गा खड्काले अपाङ्गता अधिकार ऐन २०७४, नियमावली २०७७ र अपाङ्गता भएका व्यक्तिहरूको अधिकार सम्वन्धी अन्तर्राष्ट्रिय महासन्धीको धारा ९, १२ र १३ ले दिएका कानुनी प्राव्धानहरूको वारेमा प्रस्तुतिकरण गर्नु भएको थियो । कार्याशाला गोष्ठीका समापन समारोहमा प्रमुख अतिथिको आसनबाट बोल्दै मुख्यन्याधिवक्ता विरेन्द्र ठाकुरले पहुँचयुक्त संरचना निर्माणका लागि ईच्छाशक्तिको आवश्यकता रहेको कुरा बताउनु भयो । उहाँले राज्य भनेकै हामी हौं र हामी नै परिवर्तनको सम्वाहक पनि भएकाले प्रतिवेदनले दिएका सुझावहरूलाई व्यवहारिक रूपमा कार्यान्वयन गर्न सवैले दायित्वको रूपमा लिनु पर्ने कुरा बताउनु भयो ।

उहाँले राष्ट्रिय अपाङ्ग महासंघ नेपाललाई आफ्नो कार्यालयमा आमन्त्रण गर्नु हुँदै आफ्नो कार्यालय पहुँचयुक्त बनाउनका लागि प्रतिवद्धता समेत व्यक्त गर्नुभयो । कार्याशाला गोष्ठीका अध्यक्ष तथा राष्ट्रिय मानव अधिकार आयोग प्रमुख मञ्जु खतिवडाले अपाङ्गता भएका व्यक्तिका अधिकारसँग जोडिएका सवाल तथा यस प्रतिवेनले दिएका सुझावहरूलाई यथासक्य कार्यान्वयनमा ल्याउनका लागि आग्रह गर्नु भयो । उहाँले अपाङ्गता भएका व्यक्तिहरूको न्यायसँग सम्वन्धित विषयका उजुरीहरू आईरहेको हुँदा त्यस विषयमा आयोगको गम्भिर ध्यानाकर्षण भईरहेको छ भन्नु हुँदै आयोगले पत्रचार गर्नुपूर्व नै त्यस्ता समस्याहरूको समाधान होस भन्ने चाहेको वताउनु भयो ।